qundao/data-zh-poetry huggingface dataset:
题程序伯画山楼图·其二
作者：李尚健
朝代：清

烟林供养足幽居，淡淡山容墨戏馀。画里逃禅堪自适，何妨高士世情疏。
任节妇诗
作者：李尚德
朝代：清

好水沟前月夜寒，柳林深处雪漫漫。闺中自有真婴臼，莫作寻常寡鹄看。
月夜作
作者：李尚德
朝代：清

静夜待明月，月高人始眠。觉来明月色，犹在草堂前。起坐弄清影，孤怀方悄然。松风吹万籁，余响入山泉。
次柏静涛正使清川江韵
作者：李尚迪
朝代：清

东渡星槎赋海初，词源直溯木玄虚。行怜地古攀榆叶，却愧厨寒饷鲽鱼。野渡停骖春水冷，山楼珥节夕阳流。他时傥得黄公讯，为报相思满月如。
次柏静涛正使清川江韵
作者：李尚迪
朝代：清
体裁：七言律诗

东渡星槎赋海初，词源直溯木玄虚。行怜地古攀榆叶，却愧厨寒饷鲽鱼。野渡停骖春水冷，山楼珥节夕阳疏。他时傥得黄公讯，为报相思满月如。
浿上杂诗
作者：李尚迪
朝代：清

雨丝风片禁烟时，古柳神鸦叫水祠。莫问九梯宫旧事，玉鞭消息草离离。
癸卯正月七日燕馆得王子梅张仲远书追赋一律示仲远兼寄子梅
作者：李尚迪
朝代：清

客中人日思冥冥，取次诗函眼忽青。细数旧游如断梦，几多知己又晨星。杂花三月江南路，名士千秋历下亭。自笑敝裘何所事，乘桴吾道在沧溟。
还发闾延留赠白瞿山赵绛雪
作者：李尚迪
朝代：清

归旌东指路无穷，靺鞨遗墟落照红。山泽气蒸常作雨，铙笳声咽故多风。他时我恋空桑宿，今日谁推大树功。离思乡愁同错莫，戍楼西去月如弓。
白云洞
作者：李尝之
朝代：清

古洞悬岩上，烟萝十里阴。迷云无鸟度，绝壑有龙吟。津阻南阳问，台经许令寻。此中亲旧绝，书信久浮沈。
60自寿联
作者：李尧栋
朝代：清
体裁：联

三馆六曹，十七科，竞称前辈；一官万里，二千石，遂老斯人。
莫愁湖水阁联
作者：李尧栋
朝代：清
体裁：联

一片湖光比西子；千秋乐府唱南朝。
闰六月下弦日预拟七夕和钱元长韵
作者：李居士碧
朝代：清
体裁：七言律诗

佳会无多独忆秋，罗帷碧汉两悠悠。泪光几满轻绡轴，瘦影难登明月楼。有约喜闻青鸟至，无眠愁见绛云流。年来鹊使今何在，银浦从无一叶舟。
挽高凤歧联
作者：李岳
朝代：清
体裁：联

苏子瞻平生愿学膺滂，劲草疾风，至竟未酬攀槛志；杜少陵造次不忘君国，阳戈反目，弥留犹作渡河声。
洞庭阻风舟中无俚小饮径醉得句辄书
作者：李岳生
朝代：清

光音天上避风灾，亲见三禅化劫灰。成住坏空都一例，且从蜃气觅楼台。玉清初授校书郎，三洞灵函纪载详。绿字赤文全阅遍，就中原缺点金方。待从藕孔靖群魔，特敕真灵会大罗。正色鸿薰是何语，天狐翻遣占专科。女萝薜荔漫裁衣，煮石休粮计亦非。三窃仙桃不科罪，瑶池能念岁星饥。
洞庭阻风舟中无俚小饮径醉得句辄书·其一
作者：李岳生
朝代：清

光音天上避风灾，亲见三禅化劫灰。成住坏空都一例，且从蜃气觅楼台。
洞庭阻风舟中无俚小饮径醉得句辄书·其三
作者：李岳生
朝代：清

待从藕孔靖群魔，特敕真灵会大罗。正色鸿薰是何语，天狐翻遣占专科。
洞庭阻风舟中无俚小饮径醉得句辄书·其二
作者：李岳生
朝代：清

玉清初授校书郎，三洞灵函纪载详。绿字赤文全阅遍，就中原缺点金方。
洞庭阻风舟中无俚小饮径醉得句辄书·其四
作者：李岳生
朝代：清

女萝薜荔漫裁衣，煮石休粮计亦非。三窃仙桃不科罪，瑶池能念岁星饥。
登黄鹤楼址新构小亭
作者：李岳生
朝代：清

武昌今夜月，黄鹤忍飞来。入抱皆秋气，凭高见劫灰。飘零王粲恨，寂寞谪仙才。不尽苍茫意，江声走怒雷。
虔州秋日杂感
作者：李岳生
朝代：清

章贡东南日夜流，三千余里荡乡愁。渐知易性同淮橘，强说忘机学海鸥。梦里倚闾虚慰藉，闺中织锦易沈浮。连宵又见刀环月，惆怅高寒白玉楼。金飔瑟瑟卷书帷，一种秋怀付与谁。醨啜便教嗤正则，尘飞无处障元规。关心歧路游非壮，托业名山志已卑。何日间居酬夙好，呼童种秫妇烹葵。
虔州秋日杂感·其一
作者：李岳生
朝代：清

章贡东南日夜流，三千余里荡乡愁。渐知易性同淮橘，强说忘机学海鸥。梦里倚闾虚慰藉，闺中织锦易沈浮。连宵又见刀环月，惆怅高寒白玉楼。
虔州秋日杂感·其二
作者：李岳生
朝代：清

金飔瑟瑟卷书帷，一种秋怀付与谁。醨啜便教嗤正则，尘飞无处障元规。关心歧路游非壮，托业名山志已卑。何日间居酬夙好，呼童种秫妇烹葵。
鹦鹉洲感祢正平事
作者：李岳生
朝代：清

文章树宏业，星日高空悬。道隆运斯极，福盛祸亦然。祢君抱环质，豪气吞垓埏。荐牍北海修，鸾皇翔九天。曹公不敢杀，崇望超班联。积重始招忌，忌死成其贤。藉令际兹世，名士值几钱。骂座一灌夫，国中无与言。弃置饿穷巷，翻得全天年。嗟哉等疣赘，荣瘁谁为传。庶族各有赖，儒生今可怜。茫茫万古泪，恻恻埋重渊。
鼓角
作者：李岳生
朝代：清

鼓角声严枕上闻，何时上将策殊勋。当门芳草频遭忌，跃冶干将枉绝群。离兽东南悲远道，高楼西北隔浮云。九关虎豹凭谁叩，莽莽平原日渐曛。
挽张之洞联
作者：李岳蘅
朝代：清
体裁：联

四文忠公所师承，林胡事功、欧苏词翰；两大政真无遗憾，议礼章疏、定策勋名。
挽张之洞联
作者：李岷琛
朝代：清
体裁：联

遇合自比苏眉山，而匡时过之，勋名满天下，事业满边隅，经济宏敷，若论文章犹余绪；才望远超唐燕国，惜入相晚矣，其生有自来，其逝有所为，典型不坠，长留歌泣在环球。
修文县署联
作者：李崇畯
朝代：清
体裁：联

修其孝悌忠信；文以礼乐诗书。
宴溪亭玩牡丹感旧歌者
作者：李崧
朝代：清

去年清宴此花前，一串歌珠粒粒圆。今日花前追往事，空留白发照婵娟。
寄怀陶村兼呈樾亭
作者：李崧
朝代：清

斜日沧江岸，寒烟独树村。空阶余鸟迹，落日满柴门。心静闻天籁，行吟惜藓痕。天涯知己隔，此意向谁论。
怀戴南枝
作者：李崧
朝代：清

义士全高节，伤哉故国春。山河遗血泪，天地寄孤身。煮字以为饱，采薇忘却贫。衣冠千古在，殁世不沾尘。
沈庄樗古隶歌
作者：李崧
朝代：清

银光横陈泻寒玉，力排龙虎断鳌足。兵甲销磨古战场，折戟沉沙遗锈镞。是谁作此古隶书，庄樗先生出凡俗。先生耆年鬓萧骚，手模碑版情偏豪。苍崖古庙及破冢，每过其处常周遭。一点一画无假借，心摹手追不轻下。青霄纷纷乱粟雨，魍魉呼号鬼神诧。秦有程邈汉蔡邕，钟繇梁鹄称神工。有唐鼎足韩蔡李，兼擅数子推玄宗。国初顾苓与郑簠，大江以南称两雄。苓也谨严笔屈铁，簠也流宕徒横从。先生奋起更超越，网罗今古无遗踪。赠予长笺并短幅，大如盆盎细如粟。玉轴牙签座上陈，周鼎商彝眩人目。海阳程旭吾及门，善写丹青颇得名。一见法书狂叫绝，临摹面壁搜杳冥。苦心经营忘昼夜，形枯神瘁戕其生。呜呼！造物毓才禀元气，君之精力雄健谁能争？
莱石翁枉顾留宿听雨
作者：李崧
朝代：清

门掩湖村静，堂幽落叶深。青镫风雨夜，白首故人心。志在留长剑，囊空挟古琴。来春毋爽约，掉臂入山林。
赠戴南枝
作者：李崧
朝代：清

热血难消白发新，沧桑阅历几番尘。独书甲子依彭泽，老向乾坤哭富春。画里无人元隐士，井中有史宋遗民。一竿何处堪垂钓，流水桃花护旧津。
九日暨诸君登毗卢阁饮樵沙道院和韵
作者：李嶟瑞
朝代：清
体裁：古风

萧晨逼摇落，羁客空首搔。那能著短屐，但欲歌离骚。广平具好怀，车前屏旌旄。酷爱览观适，都忘登陟劳。杰阁凌层空，四达瞻周遭。烟生出远岫，雁下连寒涛。苍茫入无际，秋色何滔滔。日斜兴未稀，更起寻林皋。城隅有道院，地僻离尘嚣。疏黄堕鸭脚，净绿浮�簩。鱼来松花江，风味胜蟹螯。傍篱既采菊，捉笔还题糕。龙山传往事，千载推人豪。不落孟生帽，且餔屈子糟。公欢顾而笑，我官岂冷曹。长安曾几辈，今日閒登高。
和《早春游高元殿》韵
作者：李嶟瑞
朝代：清
体裁：七言律诗

殿峙西华照水湄，世宗当日望仙祠。才教张桂争新礼，更遣徐袁进丽词。鹤影已随云气灭，松阴犹趁日光移。雷坛剑室依俙在，虽有中涓问不知。
夏日诸同人小集晚过龙泉寺南风氏园看古松限韵同赋
作者：李嶟瑞
朝代：清
体裁：古风

治安迈轩虞，职业勤皋禹。公来领铨衡，吏事纷如雨。清通阅时贤，简要超前古。退朝惟杜门，暇日还挥麈。绛纱依然设，帐畔生徒聚。谭芭侍樽罍，彭戴环廊庑。积阴气乍晴，蔚蓝见天宇。虚室尘不生，幽兰香正吐。公忽顾而笑，目有未尝睹。黄罗捧重重，小胥胜海贾。镜明察秋毫，砚润沾花雨。戈法挺擘窠，跳龙兼卧虎。摩挲眼已饱，况复陈食谱。珍异传上方，芳鲜出翠釜。速未让萍齑，清应敌钟乳。酒酣披衣起，夕阳在南浦。但爱觅林泉，何辞陟榛莽。城隅有法宫，道可迂回取。听梵出幽廊，望松入荒圃。髯翁鳞甲老，风霜耐凌侮。夭矫枝拿云，轮囷根离土。不污秦人封，却逢陶公抚。荒凉几百载，品题才得主。声疑幽涧鸣，势讶瘦蛟舞。隔溪立丛槐，讵足称侪伍。徘徊恋浓阴，曲折行小坞。我闻京辇间，名胜未胜数。康乐屐懒移，元规兴稀鼓。烟霞付渺茫，水石归童竖。非公丘壑怀，看山笏谁拄。
宴集诗
作者：李嶟瑞
朝代：清
体裁：古风

北陆未回阳，西山尚飞霰。栗烈气方寒，峥嵘岁又晏。明宵当守岁，今夕谁家先。山公饶胜情，爱士心无倦。暂得歇启事，早思集群彦。筵开具方物，风味种种善。讵斗何曾厨，自兼羊曼馔。花房更加煖，繁萼枝间绽。争分龙脑馨，宁输马塍绚。时节不虚掷，典型诸老擅。烂漫椒辛盘，沉酣文字战。此日事犹传，何年风遂变。词场一灯在，不绝今如线。高调唱白雪，好词续黄绢。非公踵昔贤，风流那重见。
拙道人再以豆苗菹见寄·其一
作者：李嶟瑞
朝代：清
体裁：七言绝句

方外调蔬别有方，松腴应胜鼎烹尝。段家食品荀家馔，却笑徒求异味忙。
拙道人再以豆苗菹见寄·其二
作者：李嶟瑞
朝代：清
体裁：七言绝句

菽乳才传自上方，清菹又许客同尝。谁知谢傅称诗好，不碍山公启事忙。
次韵《七月十五夜过慈仁寺成周卜寓斋看月》
作者：李嶟瑞
朝代：清
体裁：五言律诗

地僻秋生处，天空月上时。好风微到袂，栖鸟不惊枝。麈净谈应起，杯深醉莫辞。宵分更流彩，云影未参差。
过盘谷拙道人以豆苗菜见寄用宋山言韵·其一
作者：李嶟瑞
朝代：清
体裁：五言律诗

山深出佳产，春摘野蔬苗。恰得远公送，无烦庐阜遥。清须茶臼挹，热赖蔗浆消。比似那胜此，应厌晏坐宵。
过盘谷拙道人以豆苗菜见寄用宋山言韵·其二
作者：李嶟瑞
朝代：清
体裁：五言律诗

试下何曾箸，知胜笋蕨苗。萍齑难傲猝，鲈鲙反嫌遥。午梦无羊蹴，朝餐觉酒消。宜公就新句，肩耸向清宵。
送达履中奉太夫人往武昌
作者：李嶟瑞
朝代：清
体裁：七言律诗

霜清木落下燕关，酒尽高亭夕照间。路指沅湘新涨水，人寻屈宋旧游山。玉纶倚重传双阙，铜柱威名慑百蛮。文度到时登膝上，应欣忧国未苍颜。
仲春漫兴
作者：李嶟端
朝代：清
体裁：七言律诗

午困常贪睡不醒，残书架上任零星。年饥未敢呼庚癸，命贱何烦问丙丁。疏幕婢留飞燕路，小窗童挂护花铃。春来颇说山游好，爱惜芒鞋懒踏青。
寒日登宝积山与客谈宋南渡事怀古有作
作者：李嶟端
朝代：清
体裁：七言律诗

愁云万叠锁层峰，石径犹疑战马踪。南渡衣冠惭小国，北人臣妾视高宗。金缯不惜抛流水，社稷何曾复故封。登眺枉为韩岳恨，夕阳寒寺一声钟。
芳乐苑故址
作者：李嶟端
朝代：清
体裁：七言律诗

王气江东势渐倾，纷纷土木壮台城。苑从赵鬼歌中起，花向潘妃步底生。蔓草久依驰道长，清尘无复属车行。山僧莫更谈遗址，落日秋风只雁声。
挽张百熙联
作者：李巨涛
朝代：清
体裁：联

诣椽视危疴，霎时惨变惊传，无限伤心思往事；怜才推盛德，几辈孤寒洒泪，一齐回首望长沙。
贺张百熙60寿联
作者：李巨涛
朝代：清
体裁：联

祝公嘏千龄，花甲初周添海屋；先佛生两日，勋名无量晋金瓯。
菩萨蛮·子规啼破城楼月
作者：李师中
朝代：清
体裁：词

子规啼破城楼月，画船晓载笙歌发。两岸荔枝红，万家烟雨中。
佳人相对泣，泪下罗衣湿。从此信音稀，岭南无雁飞。
过富阳
作者：李师中
朝代：清

别却钱塘去，连峰取次开。橹摇修竹里，帆挂古城隈。水急知滩近，山昏觉雨来。春江楼第一，舟过首重回。
过开山
作者：李师中
朝代：清

济南南去路，岭壑几千盘。一水来回过，乱山前后看。角声孤戍迥，人影夕阳宽。何处闻鸡犬，孤村树色寒。
三韩
作者：李希圣
朝代：清

乐浪城外海云低，拜表中朝旧执圭。大郡股肱宜擘画，神京肩背失提携。十年教训归乌喙，百战声名出碧蹄。灭国阴谋君未省，山前泪尽拜摩笄。
与客谭日俄战事
作者：李希圣
朝代：清

谁谓西邻土马豪，聊城弃甲比山高。庙谟始觉联吴好，天意宁烦诅楚劳。遣吏争兵闻哭泣，连年举债尽脂膏。北盟旧事多同异，六区丛谈付蔡条。
与广雅尚书夜谈谓梅花及雪诗最难作古人已无义不搜矣遂及时事感而作诗二首 其一 梅
作者：李希圣
朝代：清

拨尽炉香火不温，垂垂一树对黄昏。金銮秘记无人读，谁与梅花赋返魂。
与广雅尚书夜谈谓梅花及雪诗最难作古人已无义不搜矣遂及时事感而作诗二首 其二 雪
作者：李希圣
朝代：清

诗老愁吟烬欲残，中书拥鼻咏清寒。那知岁暮漫天雪，祗作斜风细雨看。
与广雅尚书夜谈谓梅花及雪诗最难作古人已无义不搜矣遂及时事感而作诗二首·梅
作者：李希圣
朝代：清

拨尽炉香火不温，垂垂一树对黄昏。金銮秘记无人读，谁与梅花赋返魂。诗老愁吟烬欲残，中书拥鼻咏清寒。那知岁暮漫天雪，祗作斜风细雨看。
与张小浦别后情绪甚恶作此寄之
作者：李希圣
朝代：清

关河冷落不禁秋，飘泊风尘且未休。海内知君惟我独，山邱同尽更何求。百年扰扰供多病，万事茫茫始欲愁。苦忆玉田词句好，有斜阳处怕登楼。
东事急
作者：李希圣
朝代：清

从来死病走神医，衔索枯鱼悔已迟。六里有心欺楚使，二陵无泪哭秦师。前途税驾真焉极，政府非才恐不支。今日人间是何世，西风雨急雁来时。
两江总督李勤恪兴锐挽诗
作者：李希圣
朝代：清

幕府承平一梦过，重来衰疾对山河。中兴耆旧风流尽，晚岁功名驾驭多。辈行同时皆显要，传闻故事有淆讹。吞吴志在身先死，呜咽江声恨未磨。
两马行
作者：李希圣
朝代：清

君马玄黄我马白，我往日南君漠北。颜色不同心事殊，况有山川能间隔。鸡鸣钟动灯荧荧，闻君被洒仍未醒。明珠为泪金作心，持以赠君君不应。
中兴一首和广雅尚书
作者：李希圣
朝代：清

艰难又见中兴年，五胜临朝尚俨然。上相自求王导节，深宫新赐邓通钱。贾生三表真何益，夷甫诸人太可怜。父老极知哀痛意，白头流涕诏书前。
中立
作者：李希圣
朝代：清

渡辽车马日纷纷，袖手看人古未闻。国是近来徒尔尔，妖言吾亦欲云云。事前表饵非无计，局外雌雄尚未分。闻道临边诸将语，太平援例论功勋。
为刘幼云编修廷琛题九峰读书图
作者：李希圣
朝代：清

大冠高盖黄尘底，晚得刘侯差自喜。一卷匡庐独往图，悄然著我千岩里。金华贵人一字无，佩玉鸣裾工走趋。仕宦不达坐读书，君之此计愚且迂。山中花开酒应熟，卖书来问东家屋。我亦平生江海心，岁晚从君喂黄犊。
为杨筼谷比部题其大父永青先生蓉峰采药图
作者：李希圣
朝代：清

天宝诗人衣见胫，老向长镵思托命。江东处士顾圭年，饥啖蒺藜忘肉茗。诸公自羡大官羊，物外仍寻辟谷方。坐对兹图三叹息，强起题诗惭笔力。骑牛老人呼不还，写入郭熙春雨山。比部风流竹林阮，祖德留遗今未远。我衰多病非苦吟，山雪堆门三尺深。长安车尘梦濠濮，径欲从公采黄独。山中或逢泌与良，调停骨肉神惨伤。世事如今更枯朽，君纵多才难著手。
为蒙古三六桥题画幛
作者：李希圣
朝代：清

海燕西飞雁北来，春深试上李陵台。洛阳花似龙庭雪，换得年年一度开。
九月十六日广雅尚书宅集即席赠别樊按察分得佳韵
作者：李希圣
朝代：清

谢公座上酒如淮，更对云山日夕佳。前辈起居关气数，永和人物外形骸。文章丽雅孤飞凤，鼓吹清贫两部蛙。怕听玲珑歧路唱，潮平日落是天涯。时艰相对暂开怀，禁鼓沈沈动六街。天遣湖山供啸傲，夜谈风月杂诙谐。新诗漫拟宫中草，往事都如梦里槐。老去周郎才笔在，弓衣传唱遍吴娃。
九月十六日广雅尚书宅集即席赠别樊按察分得佳韵·其一
作者：李希圣
朝代：清

谢公座上酒如淮，更对云山日夕佳。前辈起居关气数，永和人物外形骸。文章丽雅孤飞凤，鼓吹清贫两部蛙。怕听玲珑歧路唱，潮平日落是天涯。
九月十六日广雅尚书宅集即席赠别樊按察分得佳韵·其二
作者：李希圣
朝代：清

时艰相对暂开怀，禁鼓沈沈动六街。天遣湖山供啸傲，夜谈风月杂诙谐。新诗漫拟宫中草，往事都如梦里槐。老去周郎才笔在，弓衣传唱遍吴娃。
乱后同曾重伯还京师有赠
作者：李希圣
朝代：清

落尽庭槐独掩门，贞元朝士已无存。空城草木秋霜早，故国江湖夜雨翻。梦里觚棱非往日，愁中鼓角易黄昏。青衫走马章台路，珍重当时旧酒痕。
乱离一首仿元白体示颂年叔进两太史
作者：李希圣
朝代：清

乱离重说太平年，宣武城南二月天。崇效寺中寻芍药，陶然亭畔吊婵娟。九衢车马如流水，百戏鱼龙过禁烟。历历旧时歌舞地，为君写入七哀篇。
人日有怀
作者：李希圣
朝代：清

晕碧裁红斗上春，闭门牢落负良辰。淹淹日月供愁出，历历江山入梦新。终见深宫生草棘，尚馀别业锁松筠。烟蓑雨笠真长策，准拟还家理钓缗。
人日诗叠前韵再作一首
作者：李希圣
朝代：清

骑马京华旅食春，草堂人日又兹辰。花前雁后归无计，雨横风狂事更新。广武谣应同阮籍，郊居赋已示王筠。鬓丝愁寂依禅榻，不用腰缠十万缗。
以菊花饷恽薇孙学士诗来用渊明自拟作此答之
作者：李希圣
朝代：清

喑吒风生戏马台，坐中诗笔斗清裁。王宏谢晦皆开府，独向东篱采菊回。尚忆先朝宰辅恩，图中山海写烦冤。荆卿匕首刑天戚，自割残英当夕飧。菊花无地寄遗芳，局促江山气不强。我见寄奴应北面，三擒天子到咸阳。南渡词人较短长，渊明竟与孔明方。无人更似刘玄德，不遣黄花换蜀桑。龙拿虎掷自匆匆，花落花开甲子中。试起当年狂阮籍，醉中相对论英雄。不为饥驱始叩门，时时觅路向桃源。韩亡秦帝皆閒事，忠义区区未要论。北伐经年走传车，刘生批答苦纷挐。閒情赋罢无馀事，来倚西风看菊花。葵麦摇春有底忙，牡丹谢后菊花黄。祗消几度东轩醉，已见齐台起建康。满地黄金句未讹，庾公尘起污人多。庸才坐笑桓灵宝，儒雅风流奈汝何。敛手推枰自不妨，成名竖子漫倡狂。延龄小试中山酒，大胜卢循续命汤。桑孔经纶计已差，算缗沽酒榷盐茶。武陵东接柴桑路，税到桃花与菊花。典午功名事事新，隐囊拄笏席凝尘。诸公对酒看花日，伐荻登洲已有人。半壁膻腥事已休，眼中沧海更横流。相从惠远庐山日，谁识攒眉万国愁。家国兴亡等一时，长沙勋德使人思。黄尘碧海须臾事，始觉羲皇是义熙。易水萧萧白日寒，单车西去报燕丹。诗人未必真平淡，寄语钟嵘仔细看。身世沈沦到永初，沙中力士计应疏。子房扰扰成何事，空读圯桥一卷书。破贼书来墨未乾，风流宰相等閒看。儿曹枣栗从他觅，一局残棋著手难。江左人才略等夷，前王后谢强支持。平生不解吟梁父，料理扁舟觅范蠡。荆州已失国西门，北府兵来鼓角翻。陵墓不移钟簴在，有人流涕望中原。九锡潘文已近裁，山阳下殿诏书哀。孤臣箧有曹瞒传，永夜残灯掩泪开。
以菊花饷恽薇孙学士诗来用渊明自拟作此答之·其一
作者：李希圣
朝代：清

喑吒风生戏马台，坐中诗笔斗清裁。王宏谢晦皆开府，独向东篱采菊回。
以菊花饷恽薇孙学士诗来用渊明自拟作此答之·其七
作者：李希圣
朝代：清

北伐经年走传车，刘生批答苦纷挐。閒情赋罢无馀事，来倚西风看菊花。
以菊花饷恽薇孙学士诗来用渊明自拟作此答之·其三
作者：李希圣
朝代：清

菊花无地寄遗芳，局促江山气不强。我见寄奴应北面，三擒天子到咸阳。
以菊花饷恽薇孙学士诗来用渊明自拟作此答之·其九
作者：李希圣
朝代：清

满地黄金句未讹，庾公尘起污人多。庸才坐笑桓灵宝，儒雅风流奈汝何。
以菊花饷恽薇孙学士诗来用渊明自拟作此答之·其二
作者：李希圣
朝代：清

尚忆先朝宰辅恩，图中山海写烦冤。荆卿匕首刑天戚，自割残英当夕飧。
以菊花饷恽薇孙学士诗来用渊明自拟作此答之·其二十
作者：李希圣
朝代：清

九锡潘文已近裁，山阳下殿诏书哀。孤臣箧有曹瞒传，永夜残灯掩泪开。
以菊花饷恽薇孙学士诗来用渊明自拟作此答之·其五
作者：李希圣
朝代：清

龙拿虎掷自匆匆，花落花开甲子中。试起当年狂阮籍，醉中相对论英雄。
以菊花饷恽薇孙学士诗来用渊明自拟作此答之·其八
作者：李希圣
朝代：清

葵麦摇春有底忙，牡丹谢后菊花黄。祗消几度东轩醉，已见齐台起建康。
以菊花饷恽薇孙学士诗来用渊明自拟作此答之·其六
作者：李希圣
朝代：清

不为饥驱始叩门，时时觅路向桃源。韩亡秦帝皆閒事，忠义区区未要论。
以菊花饷恽薇孙学士诗来用渊明自拟作此答之·其十
作者：李希圣
朝代：清

敛手推枰自不妨，成名竖子漫倡狂。延龄小试中山酒，大胜卢循续命汤。
以菊花饷恽薇孙学士诗来用渊明自拟作此答之·其十一
作者：李希圣
朝代：清

桑孔经纶计已差，算缗沽酒榷盐茶。武陵东接柴桑路，税到桃花与菊花。
以菊花饷恽薇孙学士诗来用渊明自拟作此答之·其十七
作者：李希圣
朝代：清

破贼书来墨未乾，风流宰相等閒看。儿曹枣栗从他觅，一局残棋著手难。
以菊花饷恽薇孙学士诗来用渊明自拟作此答之·其十三
作者：李希圣
朝代：清

半壁膻腥事已休，眼中沧海更横流。相从惠远庐山日，谁识攒眉万国愁。
以菊花饷恽薇孙学士诗来用渊明自拟作此答之·其十九
作者：李希圣
朝代：清

荆州已失国西门，北府兵来鼓角翻。陵墓不移钟簴在，有人流涕望中原。
以菊花饷恽薇孙学士诗来用渊明自拟作此答之·其十二
作者：李希圣
朝代：清

典午功名事事新，隐囊拄笏席凝尘。诸公对酒看花日，伐荻登洲已有人。
以菊花饷恽薇孙学士诗来用渊明自拟作此答之·其十五
作者：李希圣
朝代：清

易水萧萧白日寒，单车西去报燕丹。诗人未必真平淡，寄语钟嵘仔细看。
以菊花饷恽薇孙学士诗来用渊明自拟作此答之·其十八
作者：李希圣
朝代：清

江左人才略等夷，前王后谢强支持。平生不解吟梁父，料理扁舟觅范蠡。
以菊花饷恽薇孙学士诗来用渊明自拟作此答之·其十六
作者：李希圣
朝代：清

身世沈沦到永初，沙中力士计应疏。子房扰扰成何事，空读圯桥一卷书。
以菊花饷恽薇孙学士诗来用渊明自拟作此答之·其十四
作者：李希圣
朝代：清

家国兴亡等一时，长沙勋德使人思。黄尘碧海须臾事，始觉羲皇是义熙。
以菊花饷恽薇孙学士诗来用渊明自拟作此答之·其四
作者：李希圣
朝代：清

南渡词人较短长，渊明竟与孔明方。无人更似刘玄德，不遣黄花换蜀桑。
仿某公体
作者：李希圣
朝代：清

津渡坊场税法新，愁闻竭泽取枯鳞。卖儿帖妇宜难久，恒舞酣歌恐不仁。岁币黄金催上供，围城白骨渐生燐。橘中偪仄无多地，空算输赢到玉尘。
偶成
作者：李希圣
朝代：清

坐对冲风起九河，沈沈清夜发高歌。神仙自觉拖肠少，富贵真从舐痔多。肯信任黎同患难，相逢赵李罢经过。荒江剩有三间屋，岁晚归期负薜萝。
元旦读邸钞辄题其后
作者：李希圣
朝代：清

摐金救日已荒唐，艮地风来寿未央。试问青城箍桶匠，三阳失位是何祥。
元遗山论诗有贵贱之见作此正之
作者：李希圣
朝代：清

面目都随贵贱迁，陶公枯淡谢公妍。暮云春酒词清丽，却在柴烟粪火边。
党论
作者：李希圣
朝代：清

党论喧呶有旧新，时衰鲁道自龂龂。焚山不获蛇臣晋，蹈海难同鹞帝秦。互市岂贪驰草絮，空城犹算煮盐缗。乘槎乞取支机石，试访成都卖卜人。
八月五日作
作者：李希圣
朝代：清

望仙楼下万人喧，新进凉州法曲翻。想见开天全盛日，年年八月坐朝元。
再寄张小浦
作者：李希圣
朝代：清

怕遣声名动九重，纷纷世论不相容。六家要旨归司马，三顾何人起卧龙。洒落交亲同骨肉，艰难事业愧疏庸。韩仇未报须前箸，不敢从君访赤松。
再赠李梅庵同年
作者：李希圣
朝代：清

示我长行更短歌，六朝遗制见阴何。多才似汝能潦倒，世态从人作媕娿。北极岩疆喧鼓角，南溟归路接风波。文章自古论时会，莫仿湘累赋女萝。
冒鹤亭属题填词图
作者：李希圣
朝代：清

残山剩水送春过，独倚危栏唤奈何。认取旧时肠断处，斜阳烟柳已无多。
刘幼云编修以诗索和再作赠别
作者：李希圣
朝代：清

尘外远公相啸歌，扁舟安稳渡江波。归家正及桃花发，暂别真如乌翼过。客里春华白日晚，画中故国青山多。鱼羹饱吃柁楼饭，胜向长安骑瘦骡。
刘幼云编修自天津诗来为别作此寄之
作者：李希圣
朝代：清

九派浔阳江有沱，江上绿柳如绿莎。横江大艑高峨峨，卸帆到门蚕未蛾。春水渐深生碧波，闻道今年春雨多。为君略说江南好，燕子飞时闻棹歌。
前诗有漏义作此补之
作者：李希圣
朝代：清

心地须收横草功，千门万户一时通。从来绝世神奇理，却在寻常字句中。
十月二十日之诏
作者：李希圣
朝代：清

世论多翻覆，天心有废兴。仓皇诛管蔡，羽翼失疑丞。国狗应难噬，城狐未可凭。夜来看北斗，佳气满昭陵。百万生灵血，东朝悔祸深。易名传玉册，流涕发縢金。载笔他年事，逋臣海外心。祖宗遗训在，覆辙莫相寻。
十月二十日之诏·其一
作者：李希圣
朝代：清

世论多翻覆，天心有废兴。仓皇诛管蔡，羽翼失疑丞。国狗应难噬，城狐未可凭。夜来看北斗，佳气满昭陵。
十月二十日之诏·其二
作者：李希圣
朝代：清

百万生灵血，东朝悔祸深。易名传玉册，流涕发縢金。载笔他年事，逋臣海外心。祖宗遗训在，覆辙莫相寻。
即事有作
作者：李希圣
朝代：清

被冷香清酒渐消，灯檠黯黯送残宵。温凉漏水浑无定，缓急琴丝苦未调。春去心情犹耿耿，别来信息颇迢迢。飞龙骨出从惆怅，两鬓河阳已自凋。
即事有感
作者：李希圣
朝代：清

坐对庭花春事微，参差渐与世相违。四三三四有喜怒，哀乐乐哀无是非。贾谊伤鵩未知命，张华赋鹪能息机。都门祖帐试相待，神武挂冠吾欲归。
古体
作者：李希圣
朝代：清

漫忧王室泣铜驼，新凿昆明引碧波。铁锢南山应有隙，金堆北斗不妨多。封侯但博羊头贱，作奏还防马尾讹。留答升平公等在，买邻须向首阳阿。
古诗一首
作者：李希圣
朝代：清

客从北海来，中有数橡屋。劝我居海滨，闭门寄幽独。上漏旁复穿，伸东虑西缩。补苴术已穷，举家待倾覆。客曰曷焚之，改营出新筑。主人谢不能，踌躇额嚬蹙。吉凶未可知，客言徒取辱。诸公谋自工，谀辞颂歌哭。吾将说燕书，请君举明烛。
同三六桥话旧有感
作者：李希圣
朝代：清

世事浮云变幻新，声名官职两沈沦。笼中蓄艾真无计，观里栽桃别有春。陈迹祗今成俯仰，年来平等到冤亲。不须更忆山阳笛，张锁金明是故人。
同广雅尚书于晦若沈子封王韬甫宝瑞臣朱桂卿置酒天宁寺展重九兼赠别樊按察作
作者：李希圣
朝代：清

一角燕云局已阑，琼楼人去太高寒。江山尽在残阳里，南渡君臣著眼看。
同广雅尚书宝侍讲熙樊按察增祥李府丞盛铎沈编修曾桐饮市楼福兴居
作者：李希圣
朝代：清

马行灯火渐凄清，卷里厨娘识旧京。话到贞元朝士尽，白头节度不胜情。
同广雅尚书樊按察李府丞沈编修游厂肆
作者：李希圣
朝代：清

鹤盖何妨竟日停，使君好古到砖瓴。书坊旧事閒徵遍，秋雨梧桐不忍听。
同广雅尚书游天宁寺归有感
作者：李希圣
朝代：清

坐上河山异洛中，局前丝竹解平戎。谢公谈笑王公哭，戮力神州各不同。
同长沙冢宰蒙古司寇陈侍郎璧左京堂孝同于京堂式枚张观察鹤龄置酒龙树寺祝广雅尚书生日
作者：李希圣
朝代：清

天上秋多驻影迟，清谈终宴不知疲。良辰乐事难兼得，胜地名流极一时。北阙烟尘仍满目，东山宾客尽能诗。时危报国须强健，莫遣霜华上鬓丝。
同韩力畲户部谈作此示之
作者：李希圣
朝代：清

沧海西流去不回，黄鸡白日忍相催。卧龙自作躬耕计，羸牸终非负重才。从古禦戎无上策，有人中夜望三台。感时恨别年年事，怀抱何曾得好开。
后春寒一首
作者：李希圣
朝代：清

迟暮伤春怀百忧，隔年消息苦淹留。东劳西燕空相见，万草千花尽欲愁。何日箧中求故扇，有人天际望归舟。乱离王粲今头白，懒上层楼赋远游。
君门行
作者：李希圣
朝代：清

枝强干弱鹿为马，舜放尧囚龙作鱼。苍梧山深鬼啸雨，当殿无复群臣趋。夜郎供奉古别离，拾遗杜鹃再拜诗。苕苕君门门九闺，泪尽心摧君岂知。
呈广雅尚书
作者：李希圣
朝代：清

孤吟愁听景阳钟，咫尺蓬山隔万重。祈请不妨持汉节，陆沈何处识尧封。论兵白发知无补，挽粟黄腄已不供。夜半金莲承独对，东朝垂涕话神宗。
和广雅尚书杂诗六首 其一 卧佛寺松
作者：李希圣
朝代：清

金椎故道祖龙经，双鹤归来似旧青。空见阿房三月火，至今佛梦不曾醒。
和广雅尚书杂诗六首 其二 歌曲
作者：李希圣
朝代：清

故事承平有典型，梨园白发尚娉婷。秦关夜夜淋铃雨，翻作南巡旧曲听。
和广雅尚书杂诗六首 其五 新旧
作者：李希圣
朝代：清

尧桀从来两不知，纷纷鹰隼莫相疑。轻阴日暮皆閒事，卧到山红涧碧时。
和广雅尚书杂诗六首 其四 高梁桥
作者：李希圣
朝代：清

西来宛马镇相寻，苜蓿葡萄极望深。清绝晓钟仙杖句，无人解作蓼花吟。
和广雅尚书杂诗六首·其三
作者：李希圣
朝代：清

广寒重到恐荒凉，画柱津桥字数行。莫唱伊凉天宝曲，汉家今已失河湟。
和广雅尚书杂诗六首·其六
作者：李希圣
朝代：清

清谈法律自纷纶，门户区区有屈伸。鱼鳖蛟龙同一鬨，岂知东海已扬尘。
和广雅尚书杂诗六首·卧佛寺松
作者：李希圣
朝代：清

金椎故道祖龙经，双鹤归来似旧青。空见阿房三月火，至今佛梦不曾醒。故事承平有典型，梨园白发尚娉婷。秦关夜夜淋铃雨，翻作南巡旧曲听。广寒重到恐荒凉，画柱津桥字数行。莫唱伊凉天宝曲，汉家今已失河湟。西来宛马镇相寻，苜蓿葡萄极望深。清绝晓钟仙杖句，无人解作蓼花吟。尧桀从来两不知，纷纷鹰隼莫相疑。轻阴日暮皆閒事，卧到山红涧碧时。清谈法律自纷纶，门户区区有屈伸。鱼鳖蛟龙同一鬨，岂知东海已扬尘。
咏史
作者：李希圣
朝代：清

夕殿流萤事可怜，天荒地老是何年。江花浩浩无终极，海月沈沈不解圆。已炙凤麟称万寿，更凭凫雁锢三泉。孤臣欲续湘累赋，中夜吞声拜杜鹃。
咏史
作者：李希圣
朝代：清

汉家制度本抢攘，刀笔虚依日月光。绛灌不须谗贾谊，当时俗吏是张苍。
咏史
作者：李希圣
朝代：清

疲民渐欲废耕犁，蚁穴从容善溃堤。东去伍员终报楚，北来骑劫已临齐。阉人祗解求黄雀，故相谁怜梦白鸡。莫信当涂吞野葛，安排墓上署征西。
咏史
作者：李希圣
朝代：清

窈窕交疏间绮窗，自修水递接吴江。药储乳雀三千两，衣画轻鸾六百双。烧蜡代薪施锦帐，列钱衔璧出金釭。化淳不似承恩死，彰义门前舐足降。
咏史
作者：李希圣
朝代：清

要害年来略丧亡，金缯倾国苦相偿。谋曹鬼自争新故，救赵人方议短长。空向市驴呼令仆，坐看屠狗化侯王。汉廷亦有河南守，未肯腾章荐洛阳。民力中原已不支，诛求入骨恐非宜。西园自议葡萄价，南内方催芍药词。李广一钱应未值，陈平六策本无奇。山东大贾真痴绝，心计区区到鹿皮。江左长城祗自摧，咸阳一炬总成灰。噬脐事业无生气，尝胆君臣愧霸才。西极未闻天马至，故宫先唱野鹰来。边愁不到芙蓉苑，过锦新闻寿宴开。著论曾经准过秦，素书尘暗向谁陈。有人泣地思乘鹤，何处占天见斗麟。海上浮查通大夏，宫中别院起临春。庙堂不用平吴策，已换才名赋感甄。
咏史·其一
作者：李希圣
朝代：清

要害年来略丧亡，金缯倾国苦相偿。谋曹鬼自争新故，救赵人方议短长。空向市驴呼令仆，坐看屠狗化侯王。汉廷亦有河南守，未肯腾章荐洛阳。
咏史·其三
作者：李希圣
朝代：清

江左长城祗自摧，咸阳一炬总成灰。噬脐事业无生气，尝胆君臣愧霸才。西极未闻天马至，故宫先唱野鹰来。边愁不到芙蓉苑，过锦新闻寿宴开。
咏史·其二
作者：李希圣
朝代：清

民力中原已不支，诛求入骨恐非宜。西园自议葡萄价，南内方催芍药词。李广一钱应未值，陈平六策本无奇。山东大贾真痴绝，心计区区到鹿皮。
咏史·其四
作者：李希圣
朝代：清

著论曾经准过秦，素书尘暗向谁陈。有人泣地思乘鹤，何处占天见斗麟。海上浮查通大夏，宫中别院起临春。庙堂不用平吴策，已换才名赋感甄。
咏枣
作者：李希圣
朝代：清

紫衣传赐出蓬壶，雨露恩光照上都。一例东封成故事，坐令尊酒变明珠。
哀时
作者：李希圣
朝代：清

惨澹乾坤火厝薪，銮舆无地可蒙尘。横流到处将安往，上帝高居已不神。郿坞燃脐方恨晚，庙堂食肉汝何人。膏肓尚有回天药，虎豹当关不敢陈。
哀王孙
作者：李希圣
朝代：清

金鞭宝玦走天涯，紫塞黄尘日又斜。北去铜驼惟有泪，西来玉马已无家。愁闻虏骑随秋草，怕遣宫莺问落花。闻道青门多白骨，更无人种故侯瓜。
壁上见故人旧题有作
作者：李希圣
朝代：清

驿亭萧索不逢春，绕柱巡墙尚有人。一别到今无意绪，三年怜汝在风尘。东门已欲悲芜灭，北郭相期访隐沦。想见江南花发后，醉题歌扇咏汀蘋。
夏闰枝编修孙桐方持妇服作此慰之
作者：李希圣
朝代：清

故香落尘经雨滋，荀令断肠君岂支。冉冉佳期成梦寐，潭潭旧事费寻思。年时已不怡中夜，气味犹疑作远离。莫似二毛潘骑省，帱茵弹泪写哀辞。
天遣
作者：李希圣
朝代：清

天遣多情有别离，绿杨枝外抵天涯。粉蛾点滴牵丝出，金雁零丁怨柱移。锦字无多裁恨远，重帘不捲放愁迟。高唐梦雨相逢道，赋就春寒已后期。
孤雁
作者：李希圣
朝代：清

洞庭春花已堪把，并门雪飞仍没马。将寻天路访重华，南北驰驱汗流赭。孤雁哀鸣始欲翔，岂知矰缴背人张。白凫朱凤皆饥死，莫向江湖觅稻粱。
宿望
作者：李希圣
朝代：清

宿望高名动列邦，多才好士更无双。坐间斗米推飞将，河外三城废受降。鱼服神龙曾失水，狸年虏马定临江。坐谭西伯真堪笑，不取襄阳处士庞。
寄怀郑叔进
作者：李希圣
朝代：清

已作登楼赋，翻闻出塞歌。百年为客久，双鬓奈愁何。病酒秋来瘦，新诗别后多。怜君持汉节，凿空到天河。
寄怀郑苏堪
作者：李希圣
朝代：清

伫苦停辛自不胜，旧欢新约总难凭。谈兵玉帐依刘表，待诏金门哭李陵。青盖渡江无信息，黄旗横汉有中兴。伤春杜牧多才思，写遍吴娘十番绫。
寄怀郑苏堪
作者：李希圣
朝代：清

海内诗人郑太夷，风流文采擅当时。三年江上看鸿雁，一夜秋风生鬓丝。苦说归田真上策，更怜痛饮是吾师。京华冠盖多台省，萧瑟平居独汝思。
寄怀陈伯严三立
作者：李希圣
朝代：清

谢公埭前春始深，江水江花无古今。左股蓬莱遭破碎，南皮瓜李罢浮沈。新诗渐欲作蛮语，卧疾安知非越吟。坐阅池台成草莽，华颠愁对雍门琴。
寄怀陈伯严金陵
作者：李希圣
朝代：清

软尘京洛点朝簪，放浪心情百不堪。长乐晓钟残月夜，时时合眼梦江南。
寄樊按察
作者：李希圣
朝代：清

暮云残雨望觚棱，忆掌丝纶佐中兴。新种柳槐春夹道，偶临凫雁夜张灯。酒人刻烛思高适，仙侣移舟愧李膺。东阁祗今成马厩，知君未忍薄孙宏。
寄秦曲靖树声
作者：李希圣
朝代：清

国士无双秦少游，周南相望祗淹留。投荒万里疑非计，下笔千言苦未休。从古公卿排贾谊，即今节义数田畴。朝廷对食思颇牧，不道郎曹已白头。
寄题郑苏堪江上盟鸥榭
作者：李希圣
朝代：清

世外容疏放，危栏对郡城。江空秋雨响，月落夜潮生。云树微茫出，渔灯历乱明。归舟从小隐，试为具鱼羹。
对花
作者：李希圣
朝代：清

新春怅卧袷衣单，细雨廉纤作嫩寒。苦忆年时人去后，海棠如雪倚栏杆。
对雪
作者：李希圣
朝代：清

丧乱仍霜雪，川原野哭哀。强随明月去，偏挟冻云回。客里青尊在，愁多白发催。苦吟生意尽，怀抱向谁开。
小除日得王抚州乃徵重阳书却寄
作者：李希圣
朝代：清

腊残春动雪消初，才读浔阳九日书。魏阙江湖犹剩汝，中年哀乐正愁予。论交宿昔心仍在，报国蹉跎计未疏。终见汉廷徵汲黯，郡中早晚候轺车。
崇效寺看花之约事后方知有赵尧生太史曾刚甫杨筼谷二部郎复作一首
作者：李希圣
朝代：清

浮生哀乐尽消磨，纵酒凭君更放歌。已办苦吟淹日月，祗宜流涕向山河。心情越鸟难随马，世事吴蚕欲化蛾。却被汝阴居士笑，年来担上看春多。
帝子
作者：李希圣
朝代：清

帝子苔痕玉座青，鹧鸪啼处雨冥冥。北门剑佩迎蕃使，南极风涛接御亭。江海佳期愁晼晚，水天旧事梦娉婷。秦丝解与春潮语，一曲蘼芜忍泪听。
幽愤
作者：李希圣
朝代：清

梦里瞻天尚戴盆，灵氛从不省烦冤。三长已化苌弘血，九死难招宋玉魂。明月只今怀故国，夕阳何处是中原。沧桑一任供华发，渭水铜槃有泪痕。
广春寒一首
作者：李希圣
朝代：清

花事今年概可知，柳青桃碧有兴衰。短萧横笛夜相向，紫殿红楼春正悲。旧燕去还留后约，新鸿来欲负前期。单衣试酒心情减，怕说鸾镮拾翠时。
广雅尚书招宝侍讲熙朱侍读福诜樊按察增祥于京卿式枚沈编修曾桐作重九于天宁寺塔射山房沈后至作此戏之
作者：李希圣
朝代：清

九日云山发兴新，凭栏高处望长春。西风检点尊前客，不是当时落帽人。
得黄徽州曾源书
作者：李希圣
朝代：清

一麾江阁对凫鹥，道远书从隔岁题。去国竟成浮水瓠，当年原有上天梯。世情自欲论恩怨，时事何妨杂笑啼。谁识奋髯朱伯厚，避人焚草欲鸡栖。
怀古
作者：李希圣
朝代：清

试向高阳访酒徒，经过邺下问黄须。相逢意气从牛饮，要遣功名到狗屠。废苑呼鹰花未落，繁台射雁草先枯。沼吴霸越寻常事，已办扁舟向五湖。
怀归
作者：李希圣
朝代：清

手栽松竹已成围，旧日池台有是非。避地岁时殊未晚，经年消息故应稀。春寒驿路桃花发，暮雨江楼燕子飞。惭愧故人供药物，几回题札寄当归。
怀旧
作者：李希圣
朝代：清

庭院愔愔日易斜，碧桃初试去年花。燕泥落后痕仍在，鸿雪相寻迹渐差。沈炯哀时工寄托，江淹赋别费才华。销魂祗在西陵路，松柏青青送钿车。
惜花
作者：李希圣
朝代：清

窈窕馀香满眼时，往年独对惜分携。桃明柳媚不能奈，燕舞莺啼相与期。铁骑勒春真造次，金钗催暮太支离。小楼昨夜有风雨，君在梦中应未知。
愁
作者：李希圣
朝代：清

隐约愁初觉，惺忪意已通。冷清无处觅，攒簇有时同。黯黯春僝僽，沈沈夜朦胧。流传江鲍体，赋咏总难工。
感事
作者：李希圣
朝代：清

割取江陵土一坏，相公鼻息尚如雷。主臣白马随黄马，门户金杯代玉杯。中使传符求薏苡，大官置驿贡杨梅。阿房艮岳君休仿，第一先宜起债台。
感事
作者：李希圣
朝代：清

苍苍玄武伴钩陈，共影同光欲向晨。谁信屈平思去楚，不妨胡亥解亡秦。茂陵尚自求封禅，宣室何曾问鬼神。试过新亭风景地，南冠对泣更无人。
感旧
作者：李希圣
朝代：清

尊前怊怅试罗衣，韦曲莺花乱后稀。紫殿不闻春燕返，青城还见夜乌飞。焚香复道吞声过，送别都亭洒泪归。一自金仙辞汉去，人民城郭已全非。
感近事作
作者：李希圣
朝代：清

省识田家赛社歌，太平有象在松萝。岂知梁燕巢林木，从此炊烟已不多。
戏作
作者：李希圣
朝代：清

问舍求田术未工，论心许汜得毋同。崎岖入蜀真非计，床下何如在瓮中。
报王聘三书戏题其后
作者：李希圣
朝代：清

抚州太守近如何，燕寝凝香对雀罗。烦语部民王介甫，至今新法误人多。青苗攘臂总难行，司马家儿拚命争。赖有欧西相盗袭，罪人开脱郑康成。
报王聘三书戏题其后·其二
作者：李希圣
朝代：清

青苗攘臂总难行，司马家儿拚命争。赖有欧西相盗袭，罪人开脱郑康成。
拟体
作者：李希圣
朝代：清

今日江南更可哀，清谈庙略坐相推。秦关信逐乌头断，汉苑书从雁足来。愁里何人歌捉搦，梦中有泪化琼瑰。撞钟树羽犹全盛，祗作昆明劫后灰。
排闷
作者：李希圣
朝代：清

论交结客到屠沽，自觉摧藏气类孤。世难不全关运会，人才先要论规模。虚名往往添蛇足，正议时时捋虎须。手写申韩无试处，安排白昼卧江湖。劳生衰病渐侵寻，说剑当歌已不禁。藏谷本来无得丧，溷茵随处有升沈。三分自定孙刘计，九辩谁知屈宋心。海上卢敖招手语，莫将白发换黄金。牧羊圈豕尽登场，已分沈冥似蜀庄。吾道不须论毁誉，世情终欲辨温凉。鹄玄未必输乌白，凫短何妨续鹤长。归路人天凭去住，海天兜率费商量。芰佩荷衣称意裁，思寻禹穴访蓬莱。圣明已拟除文网，流俗相推作党魁。众论纷纷殊未定，诸公衮衮故非才。谢安肯为苍生出，谈笑犹能却敌来。不缘赤舌解烧城，挹斗扬箕愧盛名。殷浩书空如梦寐，顾荣坐笑是平生。卷舒入世心仍苦，描画供人气渐平。鞍马已消髀肉尽，闭门空拟种芜菁。华屋山邱理亦均，一官京洛负缁尘。飞扬跋扈真无赖，感慨悲歌觉有神。全仗酒杯排俗物，暂拈诗笔写天真。十年宰相非吾事，寄谢衡阳拭涕人。刻意伤春许自工，懒将兵策画山东。甘陵有部分南北，李蔡为人在下中。盖世功名成画虎，馀生遇合应非熊。故山烟雨真奇绝，虚向东华换软红。徘徊云路暂相望，山水兼思擅老庄。南渡朝廷皆草创，朔方节度太披猖。屠龙试手原无策，吠犬抡才别有方。我比吕温差得计，已抛心力到文章。
排闷·其一
作者：李希圣
朝代：清

论交结客到屠沽，自觉摧藏气类孤。世难不全关运会，人才先要论规模。虚名往往添蛇足，正议时时捋虎须。手写申韩无试处，安排白昼卧江湖。
排闷·其七
作者：李希圣
朝代：清

刻意伤春许自工，懒将兵策画山东。甘陵有部分南北，李蔡为人在下中。盖世功名成画虎，馀生遇合应非熊。故山烟雨真奇绝，虚向东华换软红。
排闷·其三
作者：李希圣
朝代：清

牧羊圈豕尽登场，已分沈冥似蜀庄。吾道不须论毁誉，世情终欲辨温凉。鹄玄未必输乌白，凫短何妨续鹤长。归路人天凭去住，海天兜率费商量。
排闷·其二
作者：李希圣
朝代：清

劳生衰病渐侵寻，说剑当歌已不禁。藏谷本来无得丧，溷茵随处有升沈。三分自定孙刘计，九辩谁知屈宋心。海上卢敖招手语，莫将白发换黄金。
排闷·其五
作者：李希圣
朝代：清

不缘赤舌解烧城，挹斗扬箕愧盛名。殷浩书空如梦寐，顾荣坐笑是平生。卷舒入世心仍苦，描画供人气渐平。鞍马已消髀肉尽，闭门空拟种芜菁。
排闷·其八
作者：李希圣
朝代：清

徘徊云路暂相望，山水兼思擅老庄。南渡朝廷皆草创，朔方节度太披猖。屠龙试手原无策，吠犬抡才别有方。我比吕温差得计，已抛心力到文章。
排闷·其六
作者：李希圣
朝代：清

华屋山邱理亦均，一官京洛负缁尘。飞扬跋扈真无赖，感慨悲歌觉有神。全仗酒杯排俗物，暂拈诗笔写天真。十年宰相非吾事，寄谢衡阳拭涕人。
排闷·其四
作者：李希圣
朝代：清

芰佩荷衣称意裁，思寻禹穴访蓬莱。圣明已拟除文网，流俗相推作党魁。众论纷纷殊未定，诸公衮衮故非才。谢安肯为苍生出，谈笑犹能却敌来。
摇落
作者：李希圣
朝代：清

摇落于今又一时，劝君减思复裁悲。禁寒海燕原无赖，入梦江鸦不自持。石阙衔碑相望久，车轮生角得来迟。茂陵松柏秋萧瑟，留与梁鸿赋五噫。
故宫
作者：李希圣
朝代：清

故宫双阙倚斜晖，雉扇凄凉事已非。城草渐随乌尾长，陌花留送翠翘归。黄金海舶倾车出，赤羽梁园夹道飞。搜括岂知民力尽，年来江左已无衣。
新法
作者：李希圣
朝代：清

奇计沈吟斩富韩，当筵獐脯屡忘餐。教坊别有丁仙现，方信伶官胜谏官。
无题
作者：李希圣
朝代：清

郑花开后雨廉纤，杂拟诗工昔昔盐。秦女卷衣春脉脉，宓妃留枕夜厌厌。流苏帐掩鹦初语，玳瑁梁新燕未沾。欲赋销魂多累句，年来才尽似江淹。
日暮独居
作者：李希圣
朝代：清

榾柮燔春火尚红，暮寒才觉卷帘通。炉灰画尽诗初就，蜡炬烧残酒未中。闷爱拾遗吟语燕，閒同中散送飞鸿。蹇驴不敢朝天去，十日何曾过巷东。
昔游
作者：李希圣
朝代：清

鄠杜清狂忆昔游，醉中飞雪犯貂裘。少年结客长如此，多病逢春不自由。旧识屠羊藏广柳，閒思走马出长楸。酒垆冷落空回首，感逝怀人到应刘。
春寒
作者：李希圣
朝代：清

二月春寒仍未消，寒梅始花江雁遥。轻红重碧不禁怯，雨细风粗相倚骄。寂寂楼台帘半掩，深深院落烛初烧。十年谙尽关山路，记踏霜痕过板桥。
春帖子词三首代
作者：李希圣
朝代：清

簇杖千门启，朝元万国趋。侧闻宽大诏，先与减田租。五云楼阁拥明光，柳拂花迎御路长。从此内廷多乐事，瑶池新进万年觞。喜气传宣赐大酺，阶前舞蹈遍诸胡。琼函已献长生箓，玉琯还开瑞应图。
春帖子词三首代·其一
作者：李希圣
朝代：清

簇杖千门启，朝元万国趋。侧闻宽大诏，先与减田租。
春帖子词三首代·其三
作者：李希圣
朝代：清

喜气传宣赐大酺，阶前舞蹈遍诸胡。琼函已献长生箓，玉琯还开瑞应图。
春帖子词三首代·其二
作者：李希圣
朝代：清

五云楼阁拥明光，柳拂花迎御路长。从此内廷多乐事，瑶池新进万年觞。
春帖子词三首代报王聘三书戏题其后·其一
作者：李希圣
朝代：清
体裁：七言绝句

抚州太守近如何，燕寝凝香对雀罗。烦语部民王介甫，至今新法误人多。
春感
作者：李希圣
朝代：清

燕台杨柳已摇春，萧瑟欢娱迹易陈。故国书来仍作客，荒城日落不逢人。早衰自觉心期负，多难愁闻战伐新。卜筑沧浪真恨晚，几时料理洛阳尘。
春阴
作者：李希圣
朝代：清

拨触春愁尔许同，游丝落絮斗空濛。似寒非寒暖非暖，欲雨不雨风不风。一角高楼树如荠，孤舟江上花打篷。松陵老矣虽能赋，犊战蚕僵语未工。
暮上江亭望西山
作者：李希圣
朝代：清

江亭晚色静娟娟，灵璅森沈落照边。乱后河山仍处处，春来花鸟自年年。故人忆别初寒外，南雁相逢卧病前。拟试囊中餐玉法，明朝乘兴入蓝田。
暮忆
作者：李希圣
朝代：清

岁华摇落竟谁知，书剑风尘未有期。旧国春生题扇外，高城别记剪灯时。支持薄闷寒犹在，点缀轻阴晚更宜。浪费才情工艳体，不嫌消瘦到琼枝。
曲江
作者：李希圣
朝代：清

曲江宫殿锁莓苔，蜡炬炉薰认劫灰。玉盌已随芳草出，銮舆曾为看花来。残灯不照秦乌返，落日惟馀汉雁回。夜雨秋衾鸡塞梦，归时应过李陵台。
曲江
作者：李希圣
朝代：清
体裁：七言律诗

曲江宫殿锁莓苔，蜡炬炉薰认劫灰。玉碗已随芳草出，銮舆曾为看花来。残灯不照秦乌返，落日惟馀汉雁回。夜雨秋衾鸡塞梦，归时应过李陵台。
有寄
作者：李希圣
朝代：清

汉女遗珠佩，湘妃倚薜萝。拟愁供楚雨，量恨与吴波。往事兼春远，流尘著梦多。玉珰无觅处，长是隔天河。
望帝
作者：李希圣
朝代：清

玄菟城头紫气横，长安月照国西营。天边马角无消息，海外龙髯有死生。贡使祗应供夏葛，归期犹及荐春樱。烟花绕禁今如昨，莫遣张衡续两京。
朱古微侍郎之叔七十属为寿诗
作者：李希圣
朝代：清

莲社攒眉强过从，马曹无事祗疏庸。新诗往往淩颜谢，归梦时时堕霅淞。料理官田惟种秫，招要座客但论松。岂知三语江东掾，解道渊明似卧龙。
朱比部仁寿属题道光四年搢绅册
作者：李希圣
朝代：清

一绢谁知值万钱，有田种谷血成川。太平尚见开元日，要和夔州忆昔篇。
桃花
作者：李希圣
朝代：清

一代才名数柳刘，庙堂人物尽风流。相公剩识桃花字，题壁诗成换播州。
梅花
作者：李希圣
朝代：清

月落霜繁短景催，年年玉笛唤愁回。江边日夕垂垂发，雪后园林细细开。香与蕙难争百亩，白如榆不上三台。春风词笔流传遍，悔向扬州倚阁来。
正月十二日晨起作
作者：李希圣
朝代：清

昨夜萧萧风雨过，落花狼藉上庭莎。故人别后论诗少，心绪春来中酒多。纵饮已拚千日醉，劳生谁续百年歌。怕临南浦销魂地，曾共江郎赋绿波。
江亭有怀王抚州秦曲靖
作者：李希圣
朝代：清

不道登临忆别离，春悲还更比秋悲。山川信美非吾土，丧乱相仍复几时。渐觉衣冠人事尽，应怜疾病报书迟。圣朝坐论须才杰，流落江湖恐未宜。
河决
作者：李希圣
朝代：清

黄河决瓠子，浩如坤轴翻。万家正甘寝，夜半为鱼鼋。天子临塞河，冠盖如云屯。畚锸不得施，议论空叫喧。或云下流壅，建言疏海门。穷年无效验，九州增垫昏。我谓君大谬，当往治河源。充耳不见省，哀此戢戢魂。闻君疑且怒，欲语声复吞。
海上晤葛侍郎宝华连日谈西安事临别有赠
作者：李希圣
朝代：清

去住无消息，传闻有是非。艰难天险在，予夺圣心违。驿路梅花发，官筵苜蓿肥。孤臣中夜泪，沾洒向征衣。
海棠
作者：李希圣
朝代：清

昏如枣膏羊玄保，湿似詹唐沈演之。恨到无香非厚谤，人言还有刻深时。
游仙
作者：李希圣
朝代：清

蓬莱殿阁郁嵯峨，万树垂杨百顷荷。旧说宫中行乐秘，新闻海外进方多。锡秦剪地轻千里，享赵钧天奏九歌。王母夜来真大醉，通词谁为托微波。
湘君
作者：李希圣
朝代：清

青枫江上古今情，锦瑟微闻呜咽声。辽海鹤归应有恨，鼎湖龙去总无名。珠帘隔雨香犹在，铜辇经秋梦已成。天宝旧人零落尽，陇鹦辛苦说华清。
漫兴
作者：李希圣
朝代：清

三策何时得坐陈，霸书堆箧渐生尘。马牛已分同来去，龙蠖谁能论屈伸。庑下梁鸿思入越，囊中蔡泽解谋秦。儒生俗吏都无用，抱膝南阳别有人。世外冥鸿避网罗，江湖日月已蹉跎。十年国论空淆乱，万事才名未折磨。铸铁六州成大错，销金一角总无多。未央宫阙高寒甚，拟和东坡水调歌。
漫兴
作者：李希圣
朝代：清

已办青鞋更绿蓑，掉头真欲钓烟波。春风骑竹红颜少，秋雨生苔白骨多。世事朝三同暮四，人生对酒胜当歌。东游试问淮南米，兼访吟梅水部何。
漫兴
作者：李希圣
朝代：清

御吏时时醉吐茵，诗翁冷炙暗悲辛。苍黄反覆原难料，黑白分明故未真。与我周旋宁作我，随人俯仰不如人。似闻世外桃源路，先倩陶潜与问津。
漫兴·其一
作者：李希圣
朝代：清

三策何时得坐陈，霸书堆箧渐生尘。马牛已分同来去，龙蠖谁能论屈伸。庑下梁鸿思入越，囊中蔡泽解谋秦。儒生俗吏都无用，抱膝南阳别有人。
漫兴·其二
作者：李希圣
朝代：清

世外冥鸿避网罗，江湖日月已蹉跎。十年国论空淆乱，万事才名未折磨。铸铁六州成大错，销金一角总无多。未央宫阙高寒甚，拟和东坡水调歌。
独居有感
作者：李希圣
朝代：清

疾病兼旬但闭门，已成失计厌重论。江山事事皆陈迹，花鸟年年祗泪痕。弦上杜鹃新有托，笼中鹦鹉旧能言。巡檐欲草归田赋，误共寒梅说故园。
玉兰
作者：李希圣
朝代：清

长安二月三月交，玉兰试花初解苞。谁令喝道杀风景，并欲煎酥充夜庖。芜没暂当随澧芷，太平仍拟致淮茅。植根得所非难事，咫尺梧桐有凤巢。
王聘三侍御秦右衡郎中邀同崇效寺看牡丹有事不得与
作者：李希圣
朝代：清

佳期怅惘总参差，作暝悭晴并一时。谁遣故君成杜宇，坐看春事到酴醾。阑风伏雨真无奈，剩碧零红恐不支。见说兔葵仍满眼，未宜重作看花诗。
王韬甫太常属题其太夫人秋灯课诗图
作者：李希圣
朝代：清

墙角灯檠未忍离，频年茵鼎苦伤悲。乾清夜直中书省，莲炬归来又一时。破屋光从凿壁来，华堂蜡泪自成堆。人生穷达都如梦，留与胡僧话劫灰。马粪诸王六代风，太常名德冠江东。他年履道坊中屋，肯放春灯烂漫红。我忆平生下泽车，十年郎署愧鲇鱼。故园灯火空回首，准拟从君赋遂初。
王韬甫太常属题其太夫人秋灯课诗图·其三
作者：李希圣
朝代：清

马粪诸王六代风，太常名德冠江东。他年履道坊中屋，肯放春灯烂漫红。
王韬甫太常属题其太夫人秋灯课诗图·其二
作者：李希圣
朝代：清

破屋光从凿壁来，华堂蜡泪自成堆。人生穷达都如梦，留与胡僧话劫灰。
王韬甫太常属题其太夫人秋灯课诗图·其四
作者：李希圣
朝代：清

我忆平生下泽车，十年郎署愧鲇鱼。故园灯火空回首，准拟从君赋遂初。
登城
作者：李希圣
朝代：清

雨打风吹绿渐稀，十年种柳已成围。晚霞祗作须臾影，送尽飞鸿不肯归。
登陶然亭作
作者：李希圣
朝代：清

辽左城门昼不开，先朝文物半烟灰。山中老将乘骡去，海上遗民化鹤来。江统徙戎非至论，范雎谋国本庸才。神州祗在危栏外，白草黄云尽可哀。
盐
作者：李希圣
朝代：清

吴楚东南本一家，似闻疏凿遍三巴。暑霜春雪君能赋，毕竟张融胜木华。
看花诗意有未尽更作示王侍御秦郎中
作者：李希圣
朝代：清

春光撩乱况无多，忍向青门送玉珂。旧事欲从红鹤论，新声都作白翎歌。空闻召对前釐席，漫拟题诗吊汨罗。刊落寻常金雪字，苦心君应识阴何。
示讽
作者：李希圣
朝代：清

枕簟歌筵畔，无妨作冶游。不须贪独睡，云梦泽南州。
祖制
作者：李希圣
朝代：清

乾隆旧额尚能寻，祖制平时有九箴。祗道诸侯春不贡，岂闻四裔暗相侵。坐谈都尉思搜粟，骤贵中郎解摸金。碎首青蒲争耗羡，百年谁识老成心。
秋兴
作者：李希圣
朝代：清

倚瑟丛台夜不眠，邯郸旧道走三边。铸铜北极难成柱，种玉西陵渐作田。舞马当筵催赐锦，卢龙卖塞不论钱。教坊莫废汾阴曲，秋雁飞时似往年。
答客问
作者：李希圣
朝代：清

省中鸡树暂成行，偃月堂深写弄獐。敢向天关撄虎豹，空劳日历记牛羊。骑驴自避杨遵彦，磨马应偕许子将。新咏五君词婉约，但从贵显黜山王。
续春寒一首
作者：李希圣
朝代：清

厅马晚嘶春雨微，杝枝欲开蝴蝶飞。诗成试笔写纨扇，酒醒呼灯调玉徽。塞草荒凉供雁叫，江花历乱对鸥饥。素衣化尽宾朋散，愁坐空庭送落晖。
自遣
作者：李希圣
朝代：清

斗柄徒闻挹酒浆，神灵箕口或时张。本无党论依牛李，敢有才名媲马杨。愦愦舟船随蜀相，沈沈殿屋笑陈王。笼中鸡鹜疑相妒，不信焦明已远翔。
自题照像
作者：李希圣
朝代：清

奇服秋兰佩早纫，恐妨看镜画麒麟。三年浪迹空皮骨，万事磨人有鬼神。须信马鸣终被斥，岂知龙性本难驯。草玄寂寞吾何敢，惭愧平生郑子真。
补春寒一首
作者：李希圣
朝代：清

桃李漫山不敢开，阴晴无定本难猜。春来春去祗如此，花谢花荣能几回。欹枕未妨延短漏，点灯还欲对深杯。连年畏听黄昏雨，惯触新词到阿灰。
袁总督电奏有大祸将临语闻而感赋
作者：李希圣
朝代：清

事过方知大祸临，君臣相对但沾襟。死棋著著犹堪覆，长夜漫漫直到今。三户亡秦那可得，诸公误国是何心。当时痛哭书还在，吞炭年来口已瘖。
西苑
作者：李希圣
朝代：清

芙蓉别殿锁瀛台，落叶鸣蝉尽日哀。宝帐尚留琼岛药，金釭空照玉阶苔。神山已遣青鸾去，瀚海仍闻白雁来。莫问禁垣芳草地，箧中秋扇已成灰。
见说
作者：李希圣
朝代：清

见说妖星犯斗躔，苍黄已似永嘉年。巫阳始信天真醉，精卫初无海可填。儿戏干戈军灞上，夜来烽火照甘泉。小臣剩有平边策，祗换东郊种树篇。
观弈
作者：李希圣
朝代：清

覆局方知失算频，争先一著更无因。中边四角全输却，閒煞停柯袖手人。
讯李梅庵同年
作者：李希圣
朝代：清

朝来寄讯问梅庵，穷巷经时阻笑谈。瑟缩宦情如冻雀，葳蕤诗思似春蚕。惠夷可否非无意，陶谢枝梧或未惭。欲写兰成枯树赋，怜君摇落向江潭。
论诗
作者：李希圣
朝代：清

强将一祖配三宗，流派江西本自同。不是观林诗话在，谁知山谷学荆公。吴下方回有别肠，力排昆体媚陈黄。岂知同出河阳李，笑煞谈诗朱少章。
论诗·其一
作者：李希圣
朝代：清

强将一祖配三宗，流派江西本自同。不是观林诗话在，谁知山谷学荆公。
论诗·其二
作者：李希圣
朝代：清

吴下方回有别肠，力排昆体媚陈黄。岂知同出河阳李，笑煞谈诗朱少章。
论诗王韬甫太常属题其太夫人秋灯课诗图·其一
作者：李希圣
朝代：清
体裁：七言绝句

墙角灯檠未忍离，频年茵鼎苦伤悲。乾清夜直中书省，莲炬归来又一时。
论诗绝句四十首 其一 苏李
作者：李希圣
朝代：清

五字河梁出国风，论文已较长卿工。柏台高宴君无与，不在倡优狗马中。
论诗绝句四十首 其七 鲍明远
作者：李希圣
朝代：清

一代孤鸣实寡俦，颜延毁誉欲相仇。碧云清丽无风骨，莫把参军配惠休。
论诗绝句四十首 其三 曹子建
作者：李希圣
朝代：清

逸响南皮不自量，陈思夺嫡在词场。西园月比鱼山好，翻案论诗到夕堂。
论诗绝句四十首 其三十 铁崖
作者：李希圣
朝代：清

客妇文妖更鬼才，春花秋月斗清哀。玉溪刻意摹昌谷，都乞夔州剩馥来。
论诗绝句四十首 其三十一 季迪
作者：李希圣
朝代：清

青邱中道折芝英，不许文章老更成。还有信阳何大复，可怜才地两倾城。
论诗绝句四十首 其三十七 牧斋
作者：李希圣
朝代：清

浪子燕青气未平，秋风圃扇擅才情。三朝白发江湖梦，夜夜渔灯当火城。
论诗绝句四十首 其三十三 茶陵
作者：李希圣
朝代：清

进士山东李中麓，子规江上陆沧浪。诗名相业供描画，始信多才本不祥。
论诗绝句四十首 其三十九 渔洋
作者：李希圣
朝代：清

青主论文重北风，江南愁独与君同。鹊山寒食明湖柳，写入乌痕燕影中。
论诗绝句四十首 其三十二 青田
作者：李希圣
朝代：清

乐府迷离仿九章，鼎钟帷幄暗悲伤。孤臣泪似苔痕绿，春雨年年上苑墙。
论诗绝句四十首 其三十五 沧溟
作者：李希圣
朝代：清

北极风烟郡国开，中原日月自楼台。诗人反覆无多字，谁许西京作赋才。
论诗绝句四十首 其三十八 梅村
作者：李希圣
朝代：清

半夜挑灯不奈何，梅村才调本无多。东家未要施朱粉，浪费南都十斛螺。
论诗绝句四十首 其三十六 阳明
作者：李希圣
朝代：清

击壤颓波未寂寥，枫山浅俗定山佻。新诗自作温岐语，细雨寒鸡梦早朝。
论诗绝句四十首 其三十四 弇州
作者：李希圣
朝代：清

晚服西涯及震川，卮言憍气已全湔。奇情剩作昙阳犬，比似温陵拜澹然。
论诗绝句四十首 其九 谢宣城
作者：李希圣
朝代：清

青莲低首向宣城，玉石终嫌误后生。柳色梨花多累句，须知谢朓似阴铿。
论诗绝句四十首 其二十 山谷
作者：李希圣
朝代：清

漫笑当年吕本中，陈黄诗派本来同。后山高出涪翁上，终觉陈谟论未公。
论诗绝句四十首 其二十一 温公
作者：李希圣
朝代：清

明妃曲未逊欧王，司马才如蜀郡杨。更喜酒醒人散后，月明深院对新妆。
论诗绝句四十首 其二十七 道园
作者：李希圣
朝代：清

京国才名四十年，玉堂彩笔拟神仙。梦中一角江南路，惯著孤篷听雨眠。
论诗绝句四十首 其二十三 晦翁
作者：李希圣
朝代：清

秘监谈诗有盛名，渊源殊不负平生。屏山老去风情在，灯火樊楼写汴京。
论诗绝句四十首 其二十九 天锡
作者：李希圣
朝代：清

清丽居然逼李温，首传吴体过中原。琵琶省识江南怨，绝代销魂萨雁门。
论诗绝句四十首 其二十二 贺铸
作者：李希圣
朝代：清

鬼头万卷自淹该，俊逸青葱信异才。除却断肠词句好，无人知有贺方回。
论诗绝句四十首 其二十五 后村
作者：李希圣
朝代：清

杨柳东门逼岁寒，刘郎桃树怕重看。谁知辇下张光弼，不惹风波到牡丹。
论诗绝句四十首 其二十八 圭斋
作者：李希圣
朝代：清

流传大定接明昌，文物风流未渠央。范揭同声推汉吏，岂知当世有欧阳。
论诗绝句四十首 其二十六 松雪
作者：李希圣
朝代：清

水浅蓬莱鬓有丝，永和书法盛唐诗。国香零落冬青死，要为王孙废楚辞。
论诗绝句四十首 其二十四 白石
作者：李希圣
朝代：清

弹章并案到陶潜，径畈花翁尽改弦。南宋词人诗笔好，压他杨万与萧千。
论诗绝句四十首 其五 阮嗣宗
作者：李希圣
朝代：清

感慨无端托兴深，咏怀谁识阮公心。广陵散作穷途哭，莫向延年注里寻。
论诗绝句四十首 其八 沈休文
作者：李希圣
朝代：清

早年才弱患空疏，晚节苍凉独步初。玉貌内人今白首，不知家令是尚书。
论诗绝句四十首 其六 陶渊明
作者：李希圣
朝代：清

种桑已值山河改，看菊还怜甲子同。千载子云朱仲晦，不将应璩比陶公。
论诗绝句四十首 其十 何仲言
作者：李希圣
朝代：清

东阁官梅句有神，扬州水部最清新。选楼寂寞无颜色，不录千秋并世人。
论诗绝句四十首 其十一 王元长
作者：李希圣
朝代：清

回雪流风独擅长，同时沈范各分行。钞书不救天才短，误尽王融学谢庄。
论诗绝句四十首 其十七 卢仝
作者：李希圣
朝代：清

钳口何人论北司，微辞寄托本非奇。玉川月蚀刘蕡策，一样伤心世岂知。
论诗绝句四十首 其十三 陈伯玉
作者：李希圣
朝代：清

高蹈三唐首拾遗，王杨蝉噪等陈隋。遗山别有兴亡恨，错认诗人作范蠡。
论诗绝句四十首 其十九 东坡
作者：李希圣
朝代：清

涂抹坡诗百态新，南毛北纪是忠臣。莆田处士金陵客，艺苑雌黄别有人。
论诗绝句四十首 其十二 庾兰成
作者：李希圣
朝代：清

萧瑟生平庾子山，暮年词赋动江关。玉台应悔当时体，七夕诗成已自删。
论诗绝句四十首 其十五 香山
作者：李希圣
朝代：清

讽论篇篇近正声，秦中吟抵杜君卿。昌黎实录真颠倒，独为元臣赋永贞。
论诗绝句四十首 其十八 荆公
作者：李希圣
朝代：清

字字冥搜苦未安，废眠忘食称心难。可怜粗俗扬州守，留作他年画虎看。
论诗绝句四十首 其十六 牧之
作者：李希圣
朝代：清

拾翠盘雕莫更论，卫公当日盗乾坤。乐天诗卷供鱼蠹，中夜披衣读罪言。
论诗绝句四十首 其十四 李杜
作者：李希圣
朝代：清

忠孝纷纶制作奇，麻鞋兽锦各恩私。白头相对论诗律，胜似东蒙共被时。
论诗绝句四十首 其四 陆平原
作者：李希圣
朝代：清

益寿轻华善自名，翰林轩陆有公评。文章第一论风格，不信安仁胜士衡。
论诗绝句四十首 其四十 竹垞
作者：李希圣
朝代：清

晚岁颓唐力已殚，论诗序爵未欺谩。尚书爱好真无益，祗配贪多七品官。
论诗绝句四十首 十九首 其二
作者：李希圣
朝代：清
体裁：七言绝句

难从晋帖仿来禽，入洛才多已不任。俗煞南潮钟记室，祗将一字抵千金。
论诗绝句四十首·苏李
作者：李希圣
朝代：清

五字河梁出国风，论文已较长卿工。柏台高宴君无与，不在倡优狗马中。难从晋帖仿来禽，入洛才多已不任。俗煞南潮钟记室，祗将一字抵千金。逸响南皮不自量，陈思夺嫡在词场。西园月比鱼山好，翻案论诗到夕堂。益寿轻华善自名，翰林轩陆有公评。文章第一论风格，不信安仁胜士衡。感慨无端托兴深，咏怀谁识阮公心。广陵散作穷途哭，莫向延年注里寻。种桑已值山河改，看菊还怜甲子同。千载子云朱仲晦，不将应璩比陶公。一代孤鸣实寡俦，颜延毁誉欲相仇。碧云清丽无风骨，莫把参军配惠休。早年才弱患空疏，晚节苍凉独步初。玉貌内人今白首，不知家令是尚书。青莲低首向宣城，玉石终嫌误后生。柳色梨花多累句，须知谢朓似阴铿。东阁官梅句有神，扬州水部最清新。选楼寂寞无颜色，不录千秋并世人。回雪流风独擅长，同时沈范各分行。钞书不救天才短，误尽王融学谢庄。萧瑟生平庾子山，暮年词赋动江关。玉台应悔当时体，七夕诗成已自删。高蹈三唐首拾遗，王杨蝉噪等陈隋。遗山别有兴亡恨，错认诗人作范蠡。忠孝纷纶制作奇，麻鞋兽锦各恩私。白头相对论诗律，胜似东蒙共被时。讽论篇篇近正声，秦中吟抵杜君卿。昌黎实录真颠倒，独为元臣赋永贞。拾翠盘雕莫更论，卫公当日盗乾坤。乐天诗卷供鱼蠹，中夜披衣读罪言。钳口何人论北司，微辞寄托本非奇。玉川月蚀刘蕡策，一样伤心世岂知。字字冥搜苦未安，废眠忘食称心难。可怜粗俗扬州守，留作他年画虎看。涂抹坡诗百态新，南毛北纪是忠臣。莆田处士金陵客，艺苑雌黄别有人。漫笑当年吕本中，陈黄诗派本来同。后山高出涪翁上，终觉陈谟论未公。明妃曲未逊欧王，司马才如蜀郡杨。更喜酒醒人散后，月明深院对新妆。鬼头万卷自淹该，俊逸青葱信异才。除却断肠词句好，无人知有贺方回。秘监谈诗有盛名，渊源殊不负平生。屏山老去风情在，灯火樊楼写汴京。弹章并案到陶潜，径畈花翁尽改弦。南宋词人诗笔好，压他杨万与萧千。杨柳东门逼岁寒，刘郎桃树怕重看。谁知辇下张光弼，不惹风波到牡丹。水浅蓬莱鬓有丝，永和书法盛唐诗。国香零落冬青死，要为王孙废楚辞。京国才名四十年，玉堂彩笔拟神仙。梦中一角江南路，惯著孤篷听雨眠。流传大定接明昌，文物风流未渠央。范揭同声推汉吏，岂知当世有欧阳。清丽居然逼李温，首传吴体过中原。琵琶省识江南怨，绝代销魂萨雁门。客妇文妖更鬼才，春花秋月斗清哀。玉溪刻意摹昌谷，都乞夔州剩馥来。青邱中道折芝英，不许文章老更成。还有信阳何大复，可怜才地两倾城。乐府迷离仿九章，鼎钟帷幄暗悲伤。孤臣泪似苔痕绿，春雨年年上苑墙。进士山东李中麓，子规江上陆沧浪。诗名相业供描画，始信多才本不祥。晚服西涯及震川，卮言憍气已全湔。奇情剩作昙阳犬，比似温陵拜澹然。北极风烟郡国开，中原日月自楼台。诗人反覆无多字，谁许西京作赋才。击壤颓波未寂寥，枫山浅俗定山佻。新诗自作温岐语，细雨寒鸡梦早朝。浪子燕青气未平，秋风圃扇擅才情。三朝白发江湖梦，夜夜渔灯当火城。半夜挑灯不奈何，梅村才调本无多。东家未要施朱粉，浪费南都十斛螺。青主论文重北风，江南愁独与君同。鹊山寒食明湖柳，写入乌痕燕影中。晚岁颓唐力已殚，论诗序爵未欺谩。尚书爱好真无益，祗配贪多七品官。
读书
作者：李希圣
朝代：清

莫从有字句处读，劝君须读无字书。世上俗儒宁解此，拖姜转土注虫鱼。
读汉书
作者：李希圣
朝代：清

黄金自爱枕中篇，脚价何尝到九泉。谁遣淮王守都厕，一时鸡犬尽神仙。
赠别李梅庵同年
作者：李希圣
朝代：清

客里招寻许更过，城南花药讨春多。悲欢离合有如此，历落嵚奇无奈何。四海与君同意气，百年相见苦蹉跎。买山旧约终须践，拟脱朝衣制芰荷。
赠张巽之观察
作者：李希圣
朝代：清

湖海元龙气未降，清谈马槊亦无双。异花旧蓄戎王蔓，香草新搴楚客茳。坐视颠危焉用相，从来弱昧不能邦。君才管乐真无忝，试向床前拜老庞。
赠相士李子朴
作者：李希圣
朝代：清

云起龙骧恐不终，登坛狗盗当英雄。休将反骨疑刘濞，未肯推心对蒯通。世事已从蓝面鬼，人生须作黑头公。近来别有封侯相，都在书佣饿隶中。
赠蒋性甫侍御
作者：李希圣
朝代：清

棋局长安日日新，上东门外有风尘。河倾海浅浑閒事，栋折榱崩到此身。天半神龙殊矫矫，眼前国狗尚狺狺。微闻下诏开言路，名实推排恐未真。
辛夷
作者：李希圣
朝代：清

墙角辛夷一尺高，花开如雪复如毛。红衰绿减自兹始，忌雨嫌风毋乃劳。既以阴多长虫蚁，更兼地僻杂蓬蒿。同时僵李能相待，侥倖偏输露井桃。
过故相刚毅宅
作者：李希圣
朝代：清

枉思带砺誓山河，鼎鼐楼台已自多。函首玉津行万里，不知曾听大风歌。
述怀
作者：李希圣
朝代：清

坐惭秋桂与春萝，招隐书来负诺多。合沓高名如我未，飞腾异术奈人何。尘容俗状颇拘窘，鹤唳猿啼相谴诃。却笑韩公闻道晚，钓鱼还拟问鼋鼍。
送三六桥归浙江
作者：李希圣
朝代：清

尚书邸第初相见，侧帽单衫中酒时。已分从容陈大计，居然意气感深知。故人海上多奇节，危局长安似弈棋。便欲挂冠乘兴去，与君先作鹿门期。
送人往沈阳
作者：李希圣
朝代：清

插柳边关当女墙，承平父老见耕桑。早通靺鞨求神鹘，曾向丁零案盗羊。始祸至今成孟浪，寻盟当日费周防。区区卧榻何劳问，已割昭陵作战场。
送刘幼云编修南还省亲
作者：李希圣
朝代：清

草长花生莺乱飞，禁城寒尽送君归。故山芝朮春应熟，今日朝廷计已非。蠢蠢辈流殊可惜，茫茫前路欲何依。浔阳郭下江如练，留取京尘上綵衣。
送胡味笙编修鼎彝改官大梁
作者：李希圣
朝代：清

新扫巢痕出上台，一章乞郡堕尘埃。英雄失路都如此，块儡登场大可哀。幕府昔闻天下计，艰危今要济时才。酒酣我亦能怀古，便拟从君上吹台。
遇旧居有感
作者：李希圣
朝代：清

疏桐乳燕对沈沈，寂寞庭轩春色深。回复杂花还照眼，秤量诸药总经心。筐中零藿想馀热，苔上履綦无可寻。送乐推哀真不易，更临丝竹恐难禁。
遗山论诗又有南北之见复作此正之
作者：李希圣
朝代：清

邺下曹刘气不驯，江东诸谢擅清新。风云变后兼儿女，温李原来是北人。
遣闷
作者：李希圣
朝代：清

缪算狂谋有角张，懒从卜肆问行藏。徒闻贾谊虚前席，不许彭宣到后堂。六鹢退飞寻旧隐，五龙甘睡试新方。草庐自接渔梁路，莫换成都八百桑。
酬樊按察见赠
作者：李希圣
朝代：清

缩手功名总未伸，济时才略故无伦。使君意气须终古，今日朝廷用旧人。辞赋暮年多感慨，文章流别在清新。许身稷契平生事，老向骊山忆路尘。六郡黄图接武威，极知边日少光辉。愁中岁月堂堂去，乱后山川渐渐非。浮海党人公论在，过江名士辈行稀。安危要仗隆中策，白羽终烦更一挥。
酬樊按察见赠·其一
作者：李希圣
朝代：清

缩手功名总未伸，济时才略故无伦。使君意气须终古，今日朝廷用旧人。辞赋暮年多感慨，文章流别在清新。许身稷契平生事，老向骊山忆路尘。
酬樊按察见赠·其二
作者：李希圣
朝代：清

六郡黄图接武威，极知边日少光辉。愁中岁月堂堂去，乱后山川渐渐非。浮海党人公论在，过江名士辈行稀。安危要仗隆中策，白羽终烦更一挥。
酴醾
作者：李希圣
朝代：清

笃耨丛中未忍芟，岁寒曾遣伴松杉。半开已似蛇探穴，全放真如马脱衔。沈水未宜来刻画，殿春原不畏讥谗。承恩药树解为态，独锡嘉名出殿岩。
重门
作者：李希圣
朝代：清

重门詄荡绝跻攀，鸩鸟来时正闭关。花月旧痕非往日，水天新语落人间。陆机已占东西屋，何点难分大小山。凝碧池头曾系马，当年容易点朝班。
闻警
作者：李希圣
朝代：清

覆盎门边乌鹊栖，建章烽火辽水西。九攻九守会亡宋，三沐三薰能霸齐。云雨手中有翻覆，瑀璜腰下无解携。羊灯兔月照歌舞，五夜军书来刺闺。
闻道
作者：李希圣
朝代：清

闻道君王起渐台，方壶员峤象崔嵬。离宫苜蓿参差长，别殿芙蓉烂漫开。新辟条支求鸟卵，更通碎叶问龙媒。太平天子无愁思，愿颂南山献寿杯。
阅邸报有感
作者：李希圣
朝代：清

土上槐根出骨皮，九衢车马尚交驰。人生美睡真难得，错过钟鸣漏尽时。
除夕忆杜诗有作
作者：李希圣
朝代：清

朝野欢娱烂醉宜，卷中天宝盛年诗。题书玉垒兵戈满，记否椒盘守岁时。
陶然亭题壁
作者：李希圣
朝代：清

车走雷声不动尘，千门驰道接天津。杜鹃九死魂应在，鹦鹉馀生梦尚新。抱蔓黄台成底事，看花紫陌已无春。汉家陵阙都非故，残照西风独怅神。
雪
作者：李希圣
朝代：清

九月边城雪，南砧尚捣衣。龙蛇犹自起，乌鹊欲何依。已共庭花落，还兼塞雁飞。故园松菊好，留滞不如归。
霸业
作者：李希圣
朝代：清

霸业东西竟代兴，天骄从昔识威棱。越人不解薰丹穴，胡妇还劳出白登。周汉下中皆失策，李牛恩怨本无凭。罪言未敢干时相，祗忆扬州万树灯。
题司马温公集
作者：李希圣
朝代：清

抵死相争太扰攘，凫胫非短鹤非长。空将三尺区区法，较量前王与后王。
题山谷集
作者：李希圣
朝代：清

一棹湘江去不还，杜陵高峻苦难攀。曾侯老眼分明在，解道涪翁学义山。
题扇
作者：李希圣
朝代：清

乱山重叠送将归，玉砌雕阑认已非。愁外江湖鸥渐远，梦中风雨雁还飞。帘栊约略无多月，消息商量到落晖。系马樊楼人去尽，酒痕和泪上春衣。
题手帕
作者：李希圣
朝代：清

瘴花开谢水沈销，梦后楼台已寂寥。空觅峡中长短雨，不逢江上去来潮。盈怀楚浪还应入，点鬓吴霜渐欲凋。十二珠帘浑捲尽，依然人更比天遥。
题江陵张文忠画像
作者：李希圣
朝代：清

双鬓谈兵据上台，蛇嗔虎怒费疑猜。筹边祗用三娘子，戚李原非大将才。
题画
作者：李希圣
朝代：清

六曲云屏倚暮寒，落花飞絮易阑珊。酒醒春尽无凭据，始信君从梦里看。
题章价人铜官感旧圆补
作者：李希圣
朝代：清

旌旗照水如火红，鼓声直挟江流东。督师矫矫人中龙，马蹄欲踏吴门空。三年坐待桑田变，试手韬钤万人羡。纶巾儒服本风流，岂意虚摇憔荣扇。兵家形势太无凭，咫尺江湖一掷轻。国士恩深惭报称，天高不肯照精诚。猩猩啼烟鬼啸雨，千载冤魂相唤语。回首苍梧云正愁，孤臣欲作湘累死。文藻江山已不存，何人偏解续招魂。高唐置酒论畴昔，一蛇在野龙在门。半壁功名何草草，健儿散尽遗民老。岂知成败本由天，书生苦说封侯好。月落潮平又一时，至今乌鹊尚南飞。行人莫问当年事，乱后青山有是非。
题辛丑年诗后
作者：李希圣
朝代：清

惨怛张衡志，芳华宋玉词。《四愁》初有作，三赋故应悲。疾病兼群盗，艰难又一时。试凭沧海恨，还为问王尼。
题郑苏堪海藏楼诗集
作者：李希圣
朝代：清

清晨陇首羌无故，春草池塘若有神。万卷祗知供獭祭，义山真卖杜陵人。
题陆放翁集后
作者：李希圣
朝代：清

颇托朱熹契，难酬史浩知。晚为西第颂，惭对《北山移》。慷慨论恢复，升平记乱离。白头翻杜集，应废《洗兵》诗。
黄金台
作者：李希圣
朝代：清

谁道昭王解爱才，千年霸业剩荒台。乐生握龊非奇士，祗为黄金卖主来。
挽曾国荃联
作者：李希莲
朝代：清
体裁：联

中兴佐命，亲督龙骧，记当年小丑歼夷，海宇升平扶景运；南国建勋，代飞雁序。痛此日大星陨落，江流呜咽听寒潮。
吟诗楼
作者：李希邺
朝代：清

锦江柳色碧依依，一片乡愁黯夕晖。燕去楼空花乱发，莺啼草长客思归。石头戎马窥江急，峡口风涛挟梦飞。不见龙骧东渡日，登临赢得一沾衣。
挽张百熙联
作者：李席珍
朝代：清
体裁：联

名当中外交推会；勋在姚宋伯仲间。
扬州放舟
作者：李庆丰
朝代：清

虹桥秋柳绚晴晖，扬子江头画舫归。试望玉钩斜畔路，随风黄叶逐鸥飞。
挽郭嵩焘联
作者：李庆会
朝代：清
体裁：联

推公全赤子之心，满腔热血频倾，翻令时豪訾戆率；无日不苍生是计，一旦骑箕长往，岂徒吾辈失依归。
保安卫道中
作者：李应廌
朝代：清

居庸西下尽烟峦，夏木翻风料峭寒。沙碛马嘶边草短，山椒云破驿楼单。天连雁塞高横岫，水落洋河浅见滩。自笑书生乘传出，白头羞戴进贤冠。
丙寅夜扶仲弟柩南还途次泣成
作者：李应炅
朝代：清

追忆平生痛雉罹，那知分手竟如斯。爨湮逼几咿唔日，缇骑临门慷慨时。身到尽忠方尽孝，人如吾弟是吾师。泫然有泪凭谁洒，旅榇归魂好共随。
枫林
作者：李应熙
朝代：清

一壑秋容瘦，霜天半欲红。远郊分野色，病叶怯高风。与影飘寒藻，将心托塞鸿。日斜频俯首，生意感飞蓬。
华筵引
作者：李应莘
朝代：清

桂枝吐秀兰芽芳，鸾章凤綍何煇煌。黄金作壁玉作堂，满堂丝竹弹清商。侍女如花粲成行，珠环玉佩声锵锵。八珍五鲭遥相望，蟠桃冷咽昆仑霜。玉缺酒泻真珠香，势回北斗倾天浆。庭中白鹤相翱翔，雪眉霜鬓垂明珰。灵寿杖扶康且强，羲和叱驭回扶桑，壶中日月如年长。
喜晤谢麟伯同年却赠
作者：李应莘
朝代：清

寒蟾泣天云色愁，潺潺雨滴空堂秋。故人一别渺千里，梦魂远寄湘江头。宵镫结花朝鹊噪，扣门如雷君忽到。青袍白马旧少年，握手相看同一笑。闻君慷慨从西征，男儿意气何纵横。中兴诸将半茅土，十年事业雄书生。雨窗剪烛饮君酒，一读新诗一搔首。燕然万仞高嶙峋，看尔磨崖字如斗。
寄远曲
作者：李应莘
朝代：清

桃花开，春风来。杨柳暮，春风去。春风来去年复年，杨柳桃花总如故。与君离别三千里，鸿雁不来锦鳞死，思君祇似东流水。
广汉早发有寄
作者：李应莘
朝代：清

荒鸡喈喈晓鸦语，红烛无光日华曙。平桥十里烟火青，是我当年送君处。别馆荒凉锁碧烟，闲门长遍青苔钱。马前惜别忽如梦，飞絮落花皆怅然。怅然却下金牛道，古恨如云寄烟草。翠柳千条折更生，只愁折尽行人老。
庚午嘉平由都返济途中作
作者：李应莘
朝代：清

繁星灿满天，村犬吠不已。千家鼾睡时，老人方夜起。升车坐假寐，轮蹄声在耳。不意冥冥行，已逾三十里。公车从南来，联翩去如水。计彼登程时，鸡鸣亦方始。劳劳各未休，征尘几时洗。初日出杲杲，人影长丈余。落日照马首，影长与之如。历历数亭堠，切切望室庐。岂惟念饥渴，意亦厌征车。授餐不求饱，适馆不择居。颓然引枕卧，梦境翻蘧蘧。劳生守田亩，此愿终恐虚。数里一更棚，上书护行旅。视之阒无人，即有亦奚补。官事成具文，弊端不堪数。平心究所由，亦有难言苦。廉俸岂有盈，凡百皆责取。岂第奉旨甘，兼须活男女。岂第延宾朋，兼须饱仆圉。往来盛供张，交游竭资斧。事事期振兴，其费出何所。既乏点金术，多事或招侮。计较成废弛，江河此终古。寒鸦已归林，行人殊未息。迟发多戒心，投店反昏黑。幸有贤主人，殷勤拂尘席。盘盂进清水，一洗憔悴色。微风扇纸窗，短檠摇寸碧。疲马卧不喧，冷月照虚白。故乡好园亭，觞咏集畴昔。松菊手自栽，梦魂三载隔。羁愁遣已难，寒柝况永夕。
庚午嘉平由都返济途中作·其一
作者：李应莘
朝代：清

繁星灿满天，村犬吠不已。千家鼾睡时，老人方夜起。升车坐假寐，轮蹄声在耳。不意冥冥行，已逾三十里。公车从南来，联翩去如水。计彼登程时，鸡鸣亦方始。劳劳各未休，征尘几时洗。
庚午嘉平由都返济途中作·其三
作者：李应莘
朝代：清

数里一更棚，上书护行旅。视之阒无人，即有亦奚补。官事成具文，弊端不堪数。平心究所由，亦有难言苦。廉俸岂有盈，凡百皆责取。岂第奉旨甘，兼须活男女。岂第延宾朋，兼须饱仆圉。往来盛供张，交游竭资斧。事事期振兴，其费出何所。既乏点金术，多事或招侮。计较成废弛，江河此终古。寒鸦已归林，行人殊未息。迟发多戒心，投店反昏黑。幸有贤主人，殷勤拂尘席。盘盂进清水，一洗憔悴色。微风扇纸窗，短檠摇寸碧。疲马卧不喧，冷月照虚白。故乡好园亭，觞咏集畴昔。松菊手自栽，梦魂三载隔。羁愁遣已难，寒柝况永夕。
庚午嘉平由都返济途中作·其二
作者：李应莘
朝代：清

初日出杲杲，人影长丈余。落日照马首，影长与之如。历历数亭堠，切切望室庐。岂惟念饥渴，意亦厌征车。授餐不求饱，适馆不择居。颓然引枕卧，梦境翻蘧蘧。劳生守田亩，此愿终恐虚。
春日游可园感赋
作者：李应莘
朝代：清

古刹寻春乘逸兴，名园访胜逐清游。烟云莽苍千章木，风日荒寒百尺楼。此地芳樽尚裙屐，当年华屋已山丘。故乡亦有闲池馆，满目归鸦集暮愁。
暮登望江楼
作者：李应莘
朝代：清

古木带斜晖，空城锁翠微。遥帆际天没，孤鹜破云飞。寒色一江远，轻装何日归。关山尘土泪，俏尽老莱衣。
杂咏
作者：李应莘
朝代：清

墙头森森万竿竹，许借浓阴傍华屋。故宅荒凉扃复开，百年几见人歌哭。春衾梦断闻晓鸦，湘帘不卷波纹斜。夜来风雨解人意，小红开遍林檎花。锦波瀰瀰锦鳞美，尺书中有相思子。柳枝枯尽江上青，兔走乌飞速如水。去雁声遥不复回，烟江几日风帆开。酒香百瓮泼春泪，惆怅故人殊未来。
杂咏·其一
作者：李应莘
朝代：清

墙头森森万竿竹，许借浓阴傍华屋。故宅荒凉扃复开，百年几见人歌哭。春衾梦断闻晓鸦，湘帘不卷波纹斜。夜来风雨解人意，小红开遍林檎花。
杂咏·其二
作者：李应莘
朝代：清

锦波瀰瀰锦鳞美，尺书中有相思子。柳枝枯尽江上青，兔走乌飞速如水。去雁声遥不复回，烟江几日风帆开。酒香百瓮泼春泪，惆怅故人殊未来。
李长吉古锦囊歌
作者：李应莘
朝代：清

冰蚕吐丝丝不绝，轩妃碎织西陵雪。裁成金彩错明灭，紫凤天吴绳百结。陇西年少长爪郎，天街走马神徜徉。凿空造化泣真宰，啾啾鬼语盈空囊。囊中惊人诗句好，召赴玉楼何太早。劫火烧残金凤皇，荒烟冷绣秋坟草。
观音峡晓发
作者：李应莘
朝代：清

春水万千程，孤篷更远征。峡云高欲落，江雨细无声。酒逼寒威薄，香盘晓篆轻。由来看异境，不算负生平。
贫儒叹
作者：李应莘
朝代：清

有儒有儒拙且迂，十年手写巾箱书。长安同学半卿相，箪瓢陋巷今何如。东家富儿好鞍马，终日驰猎城南隅。左臂仓鹰逞雄骏，仰笑右手牵韩卢。西邻大贾餍粱肉，百万一掷轻摴蒱。烹羊宰牛召宾客，暮闻丝管朝笙竽。青毡困卧叹何益，绕床妻子空饥呼。高歌枉用泣神鬼，坐令霜雪欺头颅。山中故人偶相访，抗论往往希黄虞。捉襟见肘岂云病，天靳智巧安吾愚。盘中粗粝愿同饱，蕨况可采芝可茹。吁嗟乎！有蕨可采芝可茹，慎勿浪曳侯门裾。
阌乡道中
作者：李应莘
朝代：清

长堤新柳绿婆娑，山鸟惊啼客又过。远水平铺帆影少，春沙细叠縠纹多。乱蛙向夕鸣深涧，病马嘶风立断坡。见说潼关乡树近，今宵旅梦复如何。
大报恩寺别张南村
作者：李延是
朝代：清
体裁：七言绝句

垂柳丝丝挂夕阳，百花春映绕回塘。他乡杯酒临岐酌，一曲相看各断肠。
斋中读书
作者：李延是
朝代：清
体裁：古风

结庐西漾陂，披云揽丘壑。绝尘自奔轨，翰墨欣有托。寤言聊独赏，古人良可作。非必琴酒娱，颇得诗歌乐。达生贵知命，引兴在寥廓。微阳明夕扉，窈窕青山郭。
过宣和岭至义乌界追忆先师孝廉徐闇公先生相期卜居处
作者：李延是
朝代：清
体裁：五言律诗

闻说乌伤界，前期似梦中。四围青嶂合，一道白云通。栖隐终难遂，飘零转易穷。门生头白尽，无路哭遗踪。
雅坪山房用东坡送孔郎中韵
作者：李延是
朝代：清
体裁：古风

草木馀年厌奔走，头童齿豁衣履垢。开帘忽发葡萄香，老饕据座惊左右。清露将流夜合花，斜阳且挂晴川柳。诸公诗成如涌泉，时到会心一点首。生平漫说扶桑丸，逍遥似胜步兵酒。不嫌屐齿频到门，会挟匏尊供唤口。
集西溪山房分得规字
作者：李延是
朝代：清
体裁：五言律诗

白社将投老，支公是旧知。微波初似縠，新月渐成规。且漫言吹剑，何劳问立锥。寄声陶处士，此地莫攒眉。
青士将北游至当湖言别留诗有志士不羞生业微之句因口占荅焉
作者：李延是
朝代：清
体裁：古风

志士不羞生业微，衡门讵免寒与饥。怜君老去头巳白，跨驴北走雪欲飞。浮名误入时贤耳，嘉遁难凭旧钓矶。纵横会挟三寸管，纷纷词客争相依。别余胡为三叹息，濮老汪生能自适。燕台按骑花骢骄，吴江刺船野水碧。天涯且各事飞潜，尺书莫惜传消息。咏君别诗感寸心，男儿意气自浅深。沽来斗酒还尽醉，萧萧落叶风满林。倚声宁少三叠曲，顾影那在千黄金。明春土膏动薇蕨，纵未南归梦解寻。
九日同随轩兄登九成台有怀渭崖兄晓峰弟
作者：李廷敬
朝代：清

岭南九月纸鸢飞，落帽风轻暑气微。海舶春槽橙酿酒，山猺秋雨荔为衣。千年歌舞余荒徼，万里关山共落晖。望断天涯音问隔，武溪险绝鲤鱼稀。
弋阳苦雨
作者：李廷敬
朝代：清

水驿萧骚百感生，维舟野戍听鸡鸣。愁时最怯芭蕉雨，夜夜孤篷作此声。
渡江至京口晓泊
作者：李廷敬
朝代：清

练影横江日上初，风帆一霎入南徐。东来万马潮方急，西去千峰画不如。估客樯桡纷聚蚁，梵王宫殿半凌虚。登高怀远情何极，六代江山一笋舆。
挽曾国荃联
作者：李廷箫
朝代：清
体裁：联

七省著芳声，共仰克城荡寇，筹赈恤民，数十载沐雨栉风，只手扶天为己任；四年叨教泽，常见开诚布公，集思广益，一二日沉星落月，大江咽石使人愁。
节妇郑氏诗
作者：李廷纲
朝代：清

台地产中洲，中洲有女子。鹿驭在王家，郑也其原氏。伉俪方两年，问岁二十耳。双凤失其俦，孤鸾悲鸣矣。镜破不复圆，柏舟用自矢。此身将安归，此志实他靡。慷慨辞亲言，世人何所比。古来杰者多，谁能甘一死。从容就义际，千载垂青史。
奉同铁崖赋寄玉山
作者：李廷臣
朝代：清
体裁：七言律诗

玉山溪路接仙源，渔郎系舟老树根。望海楼台浮远市，开门湖水落清尊。珠光弄月寒丹室，石气酣云暖药园。闻说铁仙曾此宿，吹箫清夜洞庭翻。
自盘豆驿至潼关道中
作者：李廷芳
朝代：清

迢递三秦路，征骖冻不骄。风声走函谷，雨势压中条。地扼重关险，河流九曲遥。华峰天外落，仙掌又相招。
挽张百熙联
作者：李廷贞
朝代：清
体裁：联

欲迹兹世于赫胥黎所称之乌托邦，甫倡维新，又防失故；遂使小子如吴桐城致痛乎李太傅，既伤天下，且哭其私。
元夕邀客赏灯兼听筝笛二乐
作者：李开先
朝代：清
体裁：七言律诗

上元又是新年节，狂客高歌醉不休。橘酒生春连百爵，莲灯照夜足千篝。风前铁笛惊三弄，月底银筝试一搊。听彻《落梅》兼《出塞》，居人自是不关愁。
古意
作者：李开先
朝代：清
体裁：七言绝句

人生亦自有羁栖，不但城头乌夜啼。三匝飞鸣无定所，一枝何有上林期。
塞上曲
作者：李开先
朝代：清
体裁：乐府曲辞

一春不见煖融天，自是要荒气候偏。落地雪花原是雨，漫天榆荚不成钱。
塞上曲一百首（录一十四首）
作者：李开先
朝代：清

昼读兵书夜枕戈，少年猛士出三河。乘时欲取封侯印，可奈天骄力请和。已过瓜期不放班，天寒路远泪潸潸。交河北望天连海，朔野南来雪满山。风急营中忽夜惊，误将军出获胡兵。黄龙戍卒归无日，白马将军幸有名。能令明主坐销忧，百战功高独不侯。冬冷春和俱入寇，三军岂但只防秋。堂上张灯酒正豪，帐前骏马缩寒毛。忽闻羽檄传来急，上马酕醄弄宝刀。无虏到来传炮火，有人行处断炊烟。虚惊自是寻常事，墩堡堪怜不似前。探踪偶尔近龙堆，黑雾黄云冻不开。林外惊闻鸣镝过，始知胡骑射雕回。不经大挫不知惧，怪得胡儿犯顺多。复套既然蒙重戮，捣巢罪复合如何。久废屯田已可忧，盐银年例总虚浮。兵疲难守黄河口，况敢长驱青海头。虎旅纷纷列虎牙，龙庭漠漠走龙沙。未交八月先飞雪，已尽三春不见花。辕门士卒众还雄，更羡车攻马又同。自是经营能竭力，新来节制免从中。城坏鸠工早筑城，练兵不必请添兵。细磨深刻燕然石，首列平胡大将名。破虏山前今再经，晓行尚有两三星。日高始辨朱旗色，风起犹闻战血腥。
塞上曲一百首（录一十四首）·其一
作者：李开先
朝代：清
体裁：七言绝句

昼读兵书夜枕戈，少年猛士出三河。乘时欲取封侯印，可奈天骄力请和。
塞上曲一百首（录一十四首）·其七
作者：李开先
朝代：清
体裁：七言绝句

探踪偶尔近龙堆，黑雾黄云冻不开。林外惊闻鸣镝过，始知胡骑射雕回。
塞上曲一百首（录一十四首）·其三
作者：李开先
朝代：清
体裁：七言绝句

风急营中忽夜惊，误将军出获胡兵。黄龙戍卒归无日，白马将军幸有名。
塞上曲一百首（录一十四首）·其九
作者：李开先
朝代：清
体裁：七言绝句

黄河万里障边隅，黠虏年来谋计殊。不用轻帆与短棹，浑脱飞渡只须臾。
塞上曲一百首（录一十四首）·其二
作者：李开先
朝代：清
体裁：七言绝句

已过瓜期不放班，天寒路远泪潸潸。交河北望天连海，朔野南来雪满山。
塞上曲一百首（录一十四首）·其五
作者：李开先
朝代：清
体裁：七言绝句

堂上张灯酒正豪，帐前骏马缩寒毛。忽闻羽檄传来急，上马酕醄弄宝刀。
塞上曲一百首（录一十四首）·其八
作者：李开先
朝代：清
体裁：七言绝句

不经大挫不知惧，怪得胡儿犯顺多。复套既然蒙重戮，捣巢罪复合如何。
塞上曲一百首（录一十四首）·其六
作者：李开先
朝代：清
体裁：七言绝句

无虏到来传炮火，有人行处断炊烟。虚惊自是寻常事，墩堡堪怜不似前。
塞上曲一百首（录一十四首）·其十
作者：李开先
朝代：清
体裁：七言绝句

久废屯田已可忧，盐银年例总虚浮。兵疲难守黄河口，况敢长驱青海头。
塞上曲一百首（录一十四首）·其十一
作者：李开先
朝代：清
体裁：七言绝句

虎旅纷纷列虎牙，龙庭漠漠走龙沙。未交八月先飞雪，已尽三春不见花。
塞上曲一百首（录一十四首）·其十三
作者：李开先
朝代：清
体裁：七言绝句

城坏鸠工早筑城，练兵不必请添兵。细磨深刻燕然石，首列平胡大将名。
塞上曲一百首（录一十四首）·其十二
作者：李开先
朝代：清
体裁：七言绝句

辕门士卒众还雄，更羡车攻马又同。自是经营能竭力，新来节制免从中。
塞上曲一百首（录一十四首）·其十四
作者：李开先
朝代：清
体裁：七言绝句

破虏山前今再经，晓行尚有两三星。日高始辨朱旗色，风起犹闻战血腥。
塞上曲一百首（录一十四首）·其四
作者：李开先
朝代：清
体裁：七言绝句

能令明主坐销忧，百战功高独不侯。冬冷春和俱入寇，三军岂但只防秋。
夜奔
作者：李开先
朝代：清
体裁：诗

登高欲穷千里目，愁云低锁衡阳路。鱼书不至雁无凭，几番空作悲愁赋。回首西山月又斜，天涯孤客真难渡。丈夫有泪不轻弹，只因未到伤心处。
富村翁
作者：李开先
朝代：清
体裁：古风

家世本山丘，事业惟田畴。经年一到县，半生不到州。赴斋乘牝马，宰社椎肥牛。爟干一雨足，谈笑复歌讴。多收十斛麦，心轻万户侯。黍谷归仓廪，高声便唱筹。历书不会看，何以辨春秋。花开是春种，花落是秋收。晦前月如盘，朔后月如钩。胸中无别虑，身外复何求。吾惟曾作吏，浸淫有智谋。若是终田舍，此老共为俦。
归休家居病起蒙诸友邀入词社
作者：李开先
朝代：清
体裁：五言律诗

诸友俱能作，如吾何所知。强推为会长，深愧不相宜。《玉树》多悲调，《竹枝》亦俗词。口占南北曲，即席付歌儿。
戊辰元日
作者：李开先
朝代：清
体裁：七言律诗

六十余龄两戊辰，今辰犹是未衰人。青藜杖弃长行健，绿柳条新远望真。早起书云聊卜岁，不须曝日已知春。林居朝阙同乡老，尚忆当年拜紫宸。
早春即事
作者：李开先
朝代：清
体裁：七言律诗

柳半青黄叶欲舒，雪残又是雨晴初。带耕且读陶潜传，种树频翻郭橐书。每抚雄心还自笑，羞将鹤发对人梳。真如生计惟春日，罢吏为农十载余。
春夜
作者：李开先
朝代：清
体裁：五言律诗

宝鸭香初泛，铜龙点渐加。睡轻闻雨竹，情重惜风花。无语梁间燕，未啼城上鸦。春宵太寂寞，欹枕待朝霞。
春日雪宴
作者：李开先
朝代：清
体裁：五言律诗

雪宴聚名姬，旋教春雪词。歌喉杂鸟弄，舞态荡蛛丝。乐歇呵纤指，轩明映玉肌。烟花聊寄兴，良友莫相疑。
村游晚归感怀
作者：李开先
朝代：清
体裁：五言排律

青山衔半日，别去莫淹留。烟敛孤村晚，芦残两岸秋。僧归山后寺，人倚夕阳楼。篱菊寒犹艳，邻牛夜不收。傒奴为候吏，驽骑胜鸣驺。世态如云变，年光逐水流。塞翁非失马，庄叟叹牺牛。横笛吹新恨，寒砧捣旧愁。食场驹皎皎，在野鹿呦呦。谤以虚名起，官因愚直休。心长驰北阙，衰不梦东周。日损潘郎貌，霜凋季子裘。诗惭何水部，狂学白江州。鸿宝终须献，明珠且莫投。山精何处采，石髓杳难求。无论朝中客，闲人亦白头。
田家乐二首
作者：李开先
朝代：清

四十归田已是迟，田家乐处有谁知。莺花作主今朝事，鸡黍邀宾隔岁期。田边绿树是吾居，行坐歌讴不著书。莫笑老农滋味薄，钓来盈尺有溪鱼。
田家乐二首·其一
作者：李开先
朝代：清
体裁：七言绝句

四十归田已是迟，田家乐处有谁知。莺花作主今朝事，鸡黍邀宾隔岁期。
田家乐二首·其二
作者：李开先
朝代：清
体裁：七言绝句

田边绿树是吾居，行坐歌讴不著书。莫笑老农滋味薄，钓来盈尺有溪鱼。
秋千
作者：李开先
朝代：清
体裁：五言律诗

索垂画板横，女伴斗轻盈。双双秦弄玉，个个许飞琼。俯视花梢下，高腾树杪平。出游偶见此，始记是清明。
秋深村况三首
作者：李开先
朝代：清

农休事简人多醉，风静秋深虫独喧。城市自然闲客少，过时不见款柴门。近交谁复是良朋，一半山人一半僧。落叶满阶风自扫，危楼乘兴月同登。天气秋高正泬寥，海风虽急不终朝。几畦丛菊如云烂，两岸芦花似雪飘。
秋深村况三首·其一
作者：李开先
朝代：清
体裁：七言绝句

农休事简人多醉，风静秋深虫独喧。城市自然闲客少，过时不见款柴门。
秋深村况三首·其三
作者：李开先
朝代：清
体裁：七言绝句

天气秋高正泬寥，海风虽急不终朝。几畦丛菊如云烂，两岸芦花似雪飘。
秋深村况三首·其二
作者：李开先
朝代：清
体裁：七言绝句

近交谁复是良朋，一半山人一半僧。落叶满阶风自扫，危楼乘兴月同登。
范张二姬弹筝
作者：李开先
朝代：清
体裁：五言律诗

豢养小双鬟，粆筝特入玄。雁排金粟柱，鹤唳紫丝弦。误免周郎顾，音由秦女传。席前看指拨，纤手更堪怜。
赠致政司谏刘后峰二首
作者：李开先
朝代：清

人散灯残睡正浓，惊回晓梦思重重。揽衣欹枕从容听，野店鸡声野寺钟。客欲游山数日回，囊琴络酒紧追陪。道傍偶尔逢樵父，试问黄花开未开。
赠致政司谏刘后峰二首·其一
作者：李开先
朝代：清
体裁：七言绝句

人散灯残睡正浓，惊回晓梦思重重。揽衣欹枕从容听，野店鸡声野寺钟。
赠致政司谏刘后峰二首·其二
作者：李开先
朝代：清
体裁：七言绝句

客欲游山数日回，囊琴络酒紧追陪。道傍偶尔逢樵父，试问黄花开未开。
除夕有感
作者：李开先
朝代：清
体裁：七言律诗

少年不觉岁时迁，老景偏于除夜怜。前此宵分为次日，今番坐久是新年。雪中偏觉梅花艳，灯下频将竹叶传。不荷湔除多罪谴，当朝侍从久归田。
雪霁夜寒
作者：李开先
朝代：清
体裁：七言绝句

气结云凝雪不晴，雪晴觱栗朔风鸣。纵教受尽三冬冷，赢得虚窗一夜明。
东山寺
作者：李开科
朝代：清
体裁：五言律诗

禅门高自豁，谁向写雄文。碧树栖黄鸟，青山走白云。樵歌幽谷应，牧笛梵宫闻。大啸长空下，开襟对夕曛。
三贤祠联
作者：李彦章
朝代：清
体裁：联

溯后先三百载游踪，异代同堂，能结有情香火；冠今古第一流人物，文章事业，也如无尽江山。
上林县劝农亭联
作者：李彦章
朝代：清
体裁：联

地利极膏腴，十万山近绕澄江，今年喜雨足田肥，人和岁稔；边情须体察，三百里亲来行县，到处得兴农课士，问俗观风。
丰农亭联
作者：李彦章
朝代：清
体裁：联

载酒遍催耕，愿无忘两字丰农，为政先劳原自近；索绹仍合力，正难得一家和气，力田孝弟本同科。
书院大门联
作者：李彦章
朝代：清
体裁：联

置郡古雕题，四百年风气初开，既庶正当加富教；关心吾赤子，二千里官民相乐，此来方不负江山。
书院山风江月楼联
作者：李彦章
朝代：清
体裁：联

小住为佳，江山风月，本无常主；会心不远，鸟兽禽鱼，自觉亲人。
书院山风江月楼联
作者：李彦章
朝代：清
体裁：联

春山烟，夏山雨，秋山云，更爱楼居如画好；三分竹，二分水，一分屋，果然风景本天成。
书院山风江月楼联
作者：李彦章
朝代：清
体裁：联

清风明月本无价；近水远山俱有情。
书院经义轩联
作者：李彦章
朝代：清
体裁：联

为讽谏之儒，为移风易俗之儒，二十载诂凡六变；有敦厚之教，有疏通致远之教，十三经义本同源。
书院通今轩联
作者：李彦章
朝代：清
体裁：联

不出门须通天下事；知朝廷要用读书人。
书院风漪诗屋联
作者：李彦章
朝代：清
体裁：联

地如山水匡庐，借徼外林峦，别开生面；我慕文章太守，聚江西香火，不但诗缘。
五显庙祀李频联
作者：李彦章
朝代：清
体裁：联

地是名山宜庙食；民思贤守本诗人。
南城钟鼓楼联
作者：李彦章
朝代：清
体裁：联

句里江山随指顾；城南钟鼓斗清新。
听荷小阁联
作者：李彦章
朝代：清
体裁：联

眼明小阁浮烟翠；身在荷香水影中。
啸轩联
作者：李彦章
朝代：清
体裁：联

江海宿缘深，片石犹留古吴郡；轩楹遗址拓，瓣香长溯旧苏斋。
夏日寓齐杂诗
作者：李彦章
朝代：清

伏暑沈荧急，浮尘隙景忙。龙胡飞雨断，蝉语别枝长。凉月怀人引，红云苦热行。忽催乡思起，一枕落沧浪。嵇㦨迂成癖，销间强读书。过门今雨熟，操缦旧琴疏。翰墨缘都合，浮沈习未除。承明惭寂寞，谁问子云居。众物欣有托，高斋空复情。孤花澹凉意，万绿助诗声。篆缕和云冷，帘阴到地平。安心应有诀，溽暑愧时名。气节尊吾道，俦伦念索居。云知亲舍近，月似客怀疏。兄弟多时别，江湖一纸书。惟将健餐饭，辛苦付双鱼。暇日容怀古，千秋俯仰同。声名羞斗蚁，篆刻薄雕虫。马骨终知己，蛾眉失画工。欲论今古意，天问答应穷。处俗撄尘虑，斋心玩物华。错刀人意重，长剑壮怀加。旧欲吹凉叶，新泥种小花。我心自虚白，何处契琳霞。
夏日寓齐杂诗·其一
作者：李彦章
朝代：清

伏暑沈荧急，浮尘隙景忙。龙胡飞雨断，蝉语别枝长。凉月怀人引，红云苦热行。忽催乡思起，一枕落沧浪。
夏日寓齐杂诗·其三
作者：李彦章
朝代：清

众物欣有托，高斋空复情。孤花澹凉意，万绿助诗声。篆缕和云冷，帘阴到地平。安心应有诀，溽暑愧时名。
夏日寓齐杂诗·其二
作者：李彦章
朝代：清

嵇㦨迂成癖，销间强读书。过门今雨熟，操缦旧琴疏。翰墨缘都合，浮沈习未除。承明惭寂寞，谁问子云居。
夏日寓齐杂诗·其二
作者：李彦章
朝代：清
体裁：五言律诗

嵇懒迂成癖，销间强读书。过门今雨熟，操缦旧琴疏。翰墨缘都合，浮沈习未除。承明惭寂寞，谁问子云居。
夏日寓齐杂诗·其五
作者：李彦章
朝代：清

暇日容怀古，千秋俯仰同。声名羞斗蚁，篆刻薄雕虫。马骨终知己，蛾眉失画工。欲论今古意，天问答应穷。
夏日寓齐杂诗·其六
作者：李彦章
朝代：清

处俗撄尘虑，斋心玩物华。错刀人意重，长剑壮怀加。旧欲吹凉叶，新泥种小花。我心自虚白，何处契琳霞。
夏日寓齐杂诗·其四
作者：李彦章
朝代：清

气节尊吾道，俦伦念索居。云知亲舍近，月似客怀疏。兄弟多时别，江湖一纸书。惟将健餐饭，辛苦付双鱼。
多景楼联
作者：李彦章
朝代：清
体裁：联

天与雄区，欲游目骋怀，一层更上；地因多景，喜山光水色，四望皆通。
安仁溪口
作者：李彦章
朝代：清

罨画人家绕小溪，满林风露压篷低。秋江记得停舟处，斜日梢头橄榄梯。
宣读圣谕亭联
作者：李彦章
朝代：清
体裁：联

圣训敷言，知道在伦常，业先耕读；民劳思善，愿人勤守隘，俗革歌墟。
宾州劝农亭联
作者：李彦章
朝代：清
体裁：联

万二千家为乡，看水田再熟，洫路交流，到处争留吾所憩；三百六旬成岁，忆春晚观风，秋晴喜雨，连年频与尔相亲。
宾州试院联
作者：李彦章
朝代：清
体裁：联

选士宜宽，况英华新出山川，特辟此万间广厦；读书不易，愿去取祗凭文字，莫负他八百孤寒。
寓斋阴寒殊有雪意催之以诗叠用东坡清虚堂韵
作者：李彦章
朝代：清

月离于箕风扬沙，今朝休沐归早衙。枯天欲雪雁声急，禁寒勒住新梅花。围垆促坐自瑟缩，似有画本夸燕家。浓阴如墨倒斜翠，冻云密冱扶桑鸦。不知天公有意无，幻出璀璨照水葩。苦吟垒块自倾吐，意所到处皆搜爬。拟倾折脚煮寒玉，无憀狂熊今颠茶。销寒忽忽过四九，太平街鼓无停挝。一冬近已见三白，占年田父休咨嗟。玉龙闻此当起舞，有酒且醉蓉城霞。
惠泉义学联
作者：李彦章
朝代：清
体裁：联

造物遍生才，直与杭人多惠比；圣功先养正，果逢山下出泉蒙。
文同义学联
作者：李彦章
朝代：清
体裁：联

合十九司徭峒人民，至今已同轨同伦，新学顿殊椎结俗；通一万里象胥文字，到处有佩觿佩韘，边城能识谕蒙书。
林村劝农亭联
作者：李彦章
朝代：清
体裁：联

雍睦八家，同能服先畴，颇有乡风安古处；畲菑三岁，始永除后患，断无地角累升科。
王阳明祠联
作者：李彦章
朝代：清
体裁：联

七万人相庆更生，计农桑教化兵防，名世允推儒作将；十五卷共尊遗集，兼道学文章经济，此邦尤愿士希贤。
琅琊义学联
作者：李彦章
朝代：清
体裁：联

地称齐鲁遗风，向四览寻源，略仿古时州有序；我劝师儒设教，视三年敬业，要求初学德之门。
甘露寺三贤祠联
作者：李彦章
朝代：清
体裁：联

溯先后三百载游踪，异代同堂，能结有情香火；冠古今第一流人物，文章事业，也如无尽江山。
紫翠楼联
作者：李彦章
朝代：清
体裁：联

顿看平地楼台起；忽送千峰紫翠来。
西邕书院正学堂联
作者：李彦章
朝代：清
体裁：联

儒馆辟边城，渐户多弦诵，士励廉隅，快养人材为世用；郡斋邻讲院，喜公暇论经，夜深闻读，不忘书味似儿时。
赠梁章钜联
作者：李彦章
朝代：清
体裁：联

择里仍居黄巷宅；辞官恰及白公年。
载酒堂联
作者：李彦章
朝代：清
体裁：联

昼了公事，夜接诗人，得句皆堪作图画；修禊虹桥，访碑禅智，此才真不负江山。
阳明书院修志亭联
作者：李彦章
朝代：清
体裁：联

清坐使人无俗气；读书何计策新功。
阳明书院修禊亭联
作者：李彦章
朝代：清
体裁：联

聊开禊席临流水；又与风光作主人。
阳明书院学文堂联
作者：李彦章
朝代：清
体裁：联

文能换骨余无法；学到寻源自不疑。
阳明书院实学斋联
作者：李彦章
朝代：清
体裁：联

刚日读经，柔日读史；十年树木，百年树人。
阳明书院实用斋联
作者：李彦章
朝代：清
体裁：联

考古证今，致用要关天下事；先忧后乐，存心须在秀才时。
阳明书院岚漪诗屋联
作者：李彦章
朝代：清
体裁：联

能令水石常在眼；任有闲忙不负诗。
阳明书院明礼轩联
作者：李彦章
朝代：清
体裁：联

有威可畏，有仪可象；无本不立，无文不行。
阳明书院玉带桥联
作者：李彦章
朝代：清
体裁：联

画桥碧阴，明漪绝底；绿杉野屋，好风相从。
阳明书院种桂堂联
作者：李彦章
朝代：清
体裁：联

闻木樨香，何隐乎尔；知菜根味，无求于人。
阳明书院竹所联
作者：李彦章
朝代：清
体裁：联

别开小径连松路；忽有朱栏出竹间。
阳明书院联
作者：李彦章
朝代：清
体裁：联

尔诸生勿矜词藻；凡诗书当看事功。
阳明书院联
作者：李彦章
朝代：清
体裁：联

忠信为宝，多文为富；先民是程，大猷是经。
阳明书院船斋联
作者：李彦章
朝代：清
体裁：联

池边小屋低于艇；江上青山峭似诗。
阳明书院藏书楼联
作者：李彦章
朝代：清
体裁：联

蓄得奇书且勤读；忽逢佳士喜同游。
阳明书院讲堂联
作者：李彦章
朝代：清
体裁：联

率土尽同文，愿此邦易俗移风，欲使偏陬如上国；登堂能讲学，与多士敦诗说礼，须知太守本书生。
阳明书院诗屿联
作者：李彦章
朝代：清
体裁：联

楼台四望烟云合；草木一溪文字香。
阳明书院道古轩联
作者：李彦章
朝代：清
体裁：联

居近识远，处今知古；研经赏理，敷文奏怀。
驮崆等村劝农亭联
作者：李彦章
朝代：清
体裁：联

加意减租徭，十二村中，尔宅尔田，保汝儿孙常足食；赴功烦版筑，三百里外，某山某水，守吾条约即良民。
黄庭坚祠联
作者：李彦章
朝代：清
体裁：联

直道莫能容，却听雨登楼，薄醉平生无此快；大名长不死，慕落星结屋，论诗异代久相师。
黄庭坚祠联
作者：李彦章
朝代：清
体裁：联

载酒为公来，率儒服儒冠，仍似旧开诗屋宴；僦居无地住，占宜山宜水，却教长祭墨池田。
挽张百熙联
作者：李彬
朝代：清
体裁：联

与阮文达纪文达，并足千秋，道德勋名俱不朽；合旧学家新学家，同声一哭，人伦师表竟云亡。
挽任兰生公
作者：李得胜
朝代：清
体裁：联

廿载神交，欣逢旧雨重来，时艰共济；两淮德遍，惊睹大星遽殒，民望安归。
挽曾国荃联
作者：李得胜
朝代：清
体裁：联

江山由再造，危于斯，安于斯，拥旄仗节恒于斯，十数年血战成功，先天下忧，后天下乐；伯仲共千秋，官兹土，薨兹土，侯封庙食悉兹土，百二载中兴佐命，生何如荣，殁何如哀。
秋日题古寺
作者：李御
朝代：清

耿耿诸天界，秋林景更清。白云流磬响，黄叶满棋声。破衲晚仍补，幽禽时一鸣。坐深浑不觉，三径翠烟平。
海舶行
作者：李徵熊
朝代：清

山如砺，河如带，我朝车书大无外。东渐西被朔南暨，四海茫茫与天际。番国波臣群稽颡，职方年年图王会。翁洲东南第一关，汪洋波涛通万派。清晨放去流求船，飞烟一道金崎界。更历闽广达安南，扬帆西上路迢递。马塍暹罗噶喇吧，瀰漫天风惊砰湃。柔佛吕宋？？吗，纷纷岛屿列海裔。深目长鼻椎髻来，百物罗罗凭市侩。扶桑之东虞渊西，竞向中华献珍怪。氍毹毾缎羽毛，多罗斗缕布火毳。白檀青木阿萨那，鸟卵象牙间玳瑁。鹦鹉如雪或如丹，孔雀似锦鸟倒挂。玻璃瓶盛红毛酒，色艳琥珀酌大贝。峨舸遥出水晶宫，千尺帆樯来月竁。区宇隘前朝，幅？越往代。纵横谁知几千程，秦皇汉武徒夸大。间立海岸望晴空，闽商欣欣输关税。
海舶行
作者：李徵熊
朝代：清
体裁：古风

山如砺，河如带，我朝车书大无外。东渐西被朔南暨，四海茫茫与天际。番国波臣群稽颡，职方年年图王会。翁洲东南第一关，汪洋波涛通万派。清晨放去流求船，飞烟一道金崎界。更历闽广达安南，扬帆西上路迢递。马塍暹罗噶喇吧，瀰漫天风惊砰湃。柔佛吕宋��吗，纷纷岛屿列海裔。深目长鼻椎髻来，百物罗罗凭市侩。扶桑之东虞渊西，竞向中华献珍怪。氍毹毾㲪缎羽毛，多罗斗缕布火毳。白檀青木阿萨那，鸟卵象牙间玳瑁。鹦鹉如雪或如丹，孔雀似锦鸟倒挂。玻璃瓶盛红毛酒，色艳琥珀酌大贝。峨舸遥出水晶宫，千尺帆樯来月竁。区宇隘前朝，幅�越往代。纵横谁知几千程，秦皇汉武徒夸大。间立海岸望晴空，闽商欣欣输关税。
己未四月下浣眉州试竣敬谒三苏祠翼日得五古一首
作者：李德仪
朝代：清

昔年十四五，解诵东坡诗。少长攻论策，瓣香爇峨嵋。缅怀名父子，川岳钟英奇。径欲溯岷源，怅望西南陲。何意越廿载，人蜀轺车驰。草堂拜寓公，杜陵名双垂。亟问纱縠行，奉祀邦人知。轻舠发初夏，江水澄玻璃。启扃肃瞻仰，仿佛来云旗。老泉屹中坐，灏气生须眉。坡颍左右侍，凛凛天人姿。为想获石砚，嬉戏殊常见。寒镫耿相对，夜雨听何时。中庭蔚嘉树，古柏森鳞而。白榆亦手泽，枯干留霜皮。亭亭两银杏，后起如孙枝。补设木假山，好事之所为。三峰俨乔梓，鼎立靡诡随。石梁间台榭，绿水回沦漪。虽无田田叶，犹号瑞莲池。草木同不腐，节义徵在兹。当年不得相，炎运合中衰。摧谪益挺特，岂独能文词。迄今八百岁，所过系人思。何况鸣珂里，故宅遗栋榱。两公滞游宦，汝颍家同移。要其神所在，犹水周天涯。文安正首丘，山色看蟆颐。魂魄恋此土，合食一堂宜。结邻刚半月，慰我平生期。舒啸倚修竹，荐新攀荔支。言观马券刻，还读柳州碑。妙余龙眠笔，小像绘水坻。因缘付鸿雪，椎拓未云疲。徘徊不忍去，留客鸣黄鹂。明年青莲乡，更访青莲祠。
曲郡至木渎郊和即目
作者：李德仪
朝代：清

扁舟一棹胥江路，无数青峰似玉攒。山好能增林麓胜，诗成聊当画图看。村墟夕照鸡栖晚，绰楔秋风马鬣寒。回望白云亲舍近，难凭修竹报平安。
松岑师和余假寓沜园诗叠韵奉报
作者：李德仪
朝代：清

绝胜终南赋有条，惯看鸾凤上烟霄。百年乔木分新荫，万树名花护早朝。静坐试参周易妙，清谈应比晋人超。旧闻日下他时补，认取西句第几桥。
沔县道中
作者：李德仪
朝代：清

沔水秋风路，依依客骑过。稻花村舍近，杨柳钓篷多。云影随双桨，岚光润一蓑。津楼逢雨霁，乡梦落烟波。
沜园歌
作者：李德仪
朝代：清

平生性癖耽山水，十年插脚黄尘里。都城西去富丘壑，人说山林在朝市。忽然振衣凌蓬莱，澄怀无地起楼台。沜园主人招手笑，满山桃李春风开。入门十步九移目，寿藤奇礓杂花竹。五百弓地敞幽径，一千株松拂老屋。护田近水绿半湾，瞰户远山青一角。丹棱雅谥兮芙蓉，不数樊川兼杜曲。东野家见少于车，火急危置琴剑书。樵苏不爨径须饮，铜钱三百村醪沽。客来谓真成独乐，斯园奥如还旷如。跫然足音空谷远，得无掩卷歌卬须。我乃冁然答万物，皆吾徒烟云相供。养风月，相招呼。池水契交淡，林鸟乐友于。园父溪叟不识字，邂逅亦解谈黄虞。况复读书兼读画，有时落笔风雨快。纸上能传花草神，诗中如共渔樵话。回忆红尘碾车毂，役役东华几寒燠。剧场竹肉沸喧阗，典谒冠裳苦钳束。何如此处闭双扉，园林昼静剥啄稀。清间一日抵两日，云鹤振翮鸥忘机。胜游更与数畴昔，山寺碧云湖裂帛。携家今入画图中，自署头衔沜园客。
煎茶坪
作者：李德仪
朝代：清

客行疑类蟹爬沙，石磴盘回篆壁蜗。涧水双流分雍益，栈云一线走褒斜。烟峦浓绿堆丛木，篱落疏红带晚花。耕凿不知征戍苦，乱山深处有人家。
题惇邸书画禅小象
作者：李德仪
朝代：清

朱邸偏忘贵，间来拥百城。善容原佛子，慧业是书生。竖指烟云过，观心水月明。铜瓶与瑶轸，相对有双清。
春寒
作者：李德扬
朝代：清

春寒晏起篆烟留，一桁湘帘缓上钩。浪簸飞花围曲沼，风掀猛雨入层楼。傍人悄宿栖檐蝶，逐妇纷啼隔竹鸠。天欲放晴还似吝，开箱重检木棉裘。
挽冯枯堂中丞簉室俞孺人
作者：李心慧
朝代：清

侍节湘南又皖公，髡髦截耳《柏舟》风。百年漆室针神课，四世朱门保母功。侧叶惯经霜雪劲，铅华还屏珥瑜充。而今皓首归泉壤，留得芳名宇宙中。
乙丑纪灾诗
作者：李必恒
朝代：清

何年湮息壤，千里发胎簪。洪泽陂难障，淮南害独深。尾闾原地势，降割岂天心。十万生人命，经旬突不黔。报道归仁决，须臾涌浪高。羊头何滚滚，釜底自滔滔。草木先秋萎，鱼龙竟日号。不堪容膝地，霪雨又萧骚。即以城为岸，惊涛直撼城。长湖无鸟过，六月已凉生。野哭何人急，讹言半夜惊。全家风浪里，秉烛坐深更。泛宅知无计，危楼且共存。半间连榻灶，八口杂鸡豚。呕泄情怀恶，燔烧泪眼昏。皇天吾不怨，幸免作鱼鼋。藻荇牵高树，荒村八九墟。人情争纲罟，劫运到诗书。大厦何当庇，他乡好卜居。可怜空际雁，无处觅泪洳。眼见污邪尽，高原卷亦空。疗饥思圣米，御湿觅山芎。不没城三版，难租地一弓。奇灾经几见，骇绝白头翁。司空奉帝命，曷以拯灾黎。上策惟通漕，奇勋在护堤。归墟迷海口，沙路塞云梯。财赋维扬地，何堪竟作溪。五行多错迕，谁与问京房？谷洛将无斗，淮黄久失常。禹功真不再，天变故难详。激荡悲风起，哀音彻大荒。
乙丑纪灾诗·其一
作者：李必恒
朝代：清
体裁：五言律诗

何年湮息壤，千里发胎簪。洪泽陂难障，淮南害独深。尾闾原地势，降割岂天心。十万生人命，经旬突不黔。
乙丑纪灾诗·其七
作者：李必恒
朝代：清
体裁：五言律诗

司空奉帝命，曷以拯灾黎。上策惟通漕，奇勋在护堤。归墟迷海口，沙路塞云梯。财赋维扬地，何堪竟作溪。
乙丑纪灾诗·其三
作者：李必恒
朝代：清
体裁：五言律诗

即以城为岸，惊涛直撼城。长湖无鸟过，六月已凉生。野哭何人急，讹言半夜惊。全家风浪里，秉烛坐深更。
乙丑纪灾诗·其二
作者：李必恒
朝代：清
体裁：五言律诗

报道归仁决，须臾涌浪高。羊头何滚滚，釜底自滔滔。草木先秋萎，鱼龙竟日号。不堪容膝地，霪雨又萧骚。
乙丑纪灾诗·其五
作者：李必恒
朝代：清
体裁：五言律诗

藻荇牵高树，荒村八九墟。人情争纲罟，劫运到诗书。大厦何当庇，他乡好卜居。可怜空际雁，无处觅泪洳。
乙丑纪灾诗·其八
作者：李必恒
朝代：清
体裁：五言律诗

五行多错迕，谁与问京房？谷洛将无斗，淮黄久失常。禹功真不再，天变故难详。激荡悲风起，哀音彻大荒。
乙丑纪灾诗·其六
作者：李必恒
朝代：清
体裁：五言律诗

眼见污邪尽，高原卷亦空。疗饥思圣米，御湿觅山芎。不没城三版，难租地一弓。奇灾经几见，骇绝白头翁。
乙丑纪灾诗·其四
作者：李必恒
朝代：清
体裁：五言律诗

泛宅知无计，危楼且共存。半间连榻灶，八口杂鸡豚。呕泄情怀恶，燔烧泪眼昏。皇天吾不怨，幸免作鱼鼋。
吴门徐昭法先生画芝
作者：李必恒
朝代：清

垒柯轮囷态最工，披图谡谡起清风。定知崖畔丛三秀，不在祥符万本中。
吴门徐昭法先生画芝·其二
作者：李必恒
朝代：清

四皓当年彊是非，商山芝愧首山薇。祇应乞与徐夫子，闭户丹青为疗饥。
和韵宋牧仲《高江村詹事以龙井茶见饷赋此答谢》
作者：李必恒
朝代：清
体裁：古风

龙井之泉出天目，一泓石罅流瀸瀸。禅老辨才剧风雅，汲泉湖上供子瞻。何年产茗入包贡，名与顾渚誇东南。江村先生好事者，先春采撷穷林岩。拣制揉焙出新意，雀儿斗语开萌尖。针芒微粗麦颗小，一两直可抵一缣。商丘公雅同臭味，远道裹致题红签。是时愁霖罨春晓，公忧无麦心如惔。开椷破闷忽色喜，石鼎活火吹风檐。惠山水递况新到，烹鱼恰得熊蹯兼。须臾浮碧官字盏，色香味胜清而甘。馀沥分沾及宾从，未到口觉华池甜。一碗两碗唫兴发，青门逸叟来掀髯。竞拈新句霏玉屑，我诗蹇涩空詀諵。忽忆武林岩壑天下胜，对此佳味心弥耽。布袜青鞋他日到，酌泉煮茗寻僧龛。
咏史
作者：李必恒
朝代：清

方朔仕汉廷，事道非玩世。时时一讽谏，彼自敬其事。叩头诛董偃，凛凛直臣义。岂得以诙谐，目之曰游戏。文成甫伏诛，五利夏亲属。爵禄尚可捐，何至弃骨肉。天子而神仙，人苦不知足。汲黯言诚戆，陛下内多欲。
咏史·其一
作者：李必恒
朝代：清

方朔仕汉廷，事道非玩世。时时一讽谏，彼自敬其事。叩头诛董偃，凛凛直臣义。岂得以诙谐，目之曰游戏。
咏史·其二
作者：李必恒
朝代：清

文成甫伏诛，五利夏亲属。爵禄尚可捐，何至弃骨肉。天子而神仙，人苦不知足。汲黯言诚戆，陛下内多欲。
悼亡诗
作者：李必恒
朝代：清

一室何啾啾，人语杂鬼哭。那得少踟蹰，黄泉路迫促。飞来白项鸟，哑哑上我屋。心知不吉祥，其时六月六。病妇晨起坐，清水自膏沐。再拜辞舅姑，双足不能缩。洒泣眼无泪，酸苦只在腹。回头语小姑，语咽气复蹙。可怜我生儿，艰苦赖鞠育。勿以生死异，饥饱时在目。开我嫁时箱，布衣未堪鬻。指日秋风来，改作我儿服。徽音久如何，日月忽已积。枯坐惨不欢，出门昧所历。空房起昼阴，冷气出枕席。窗多蛛结网，案尽鼠行迹。亦有筐中麻，灯火手自绩。亦有所对镜，花钿恣狼藉。徘徊思言笑，仿佛面如觌。回头遽欲语，抚心一摽擗。前夜梦见之，色惨体更瘠。恍惚絮语间，问儿何所食。暂时魂魄聚，觉后泉壤隔。忘情愧太上，庄缶讵忍击？
文游台
作者：李必恒
朝代：清

梧桐生朝阳，翙翙凤鸟至。惟贤斯召贤，莫之致而致。淮海天下才，磊落负奇气。命驾来苏公，崇丘此焉憩。孙王亦可人，谈笑幸相值。酒酣望终古，青天照残醉。想见掀髯时，峥嵘吐高议。胜事近千载，风流未坠地。谁云培塿卑，而作乔岳视。临川亦居停，遗迹无人识。怀古发长谣，霜风飒清吹。
方正学先生祠
作者：李必恒
朝代：清

烽烟一夕逼南畿，痛绝孤臣泪血挥。十族可堪同蔓草，九重亦自愧麻衣。金川燕子飞还出，玉垒龙孙去不归。祠宇高皇幸邻近，一抔钟阜共斜晖。
月上
作者：李必恒
朝代：清

月上微风起，飘飘吹素襟。草虫浮夕响，木叶识秋心。凉气湖中水，砧声空外音。不知孤馆客，此际感何深。
珠湖
作者：李必恒
朝代：清

好风从东来，杨柳大堤绿。菰蒲芽短短，凫鹥晴出浴。扁舟郭外去，波光淡和旭。俯仰怀幽人，结庐傍隈隩。潜姿媚孤影，奇光亘天烛。地灵斯人杰，崛起振芳躅。岂徒科名显，直节著谏牍。五湖波浩荡，望古引遐瞩。渔烟青苇丛，飞起双属玉。
破阵乐
作者：李必恒
朝代：清

炮车轰天白日烧，阚如虓虎军声鏖。天威所到心胆堕，霜刃未交敌垒破。尘漫漫，大风起。鼓不绝，马逸不能止。穷寇解甲降，巨憝抱鞍死。皇帝曰嘻，武不可究。罪不斯得，矧敢多又。旦日将军来，幕府上功簿。峨峨甲仗高于山，孳畜谷量不知数。天子受贺军门开，山呼万岁声如雷。
谒浮山禹庙次昌黎石鼓韵作歌
作者：李必恒
朝代：清

粤若稽古帝舜世，光华复旦《卿云歌》。滔天独恣河伯怒，帝曰四岳咨如何。九载隳绩羽山殛，黄熊碧血膏霜戈。惟鲧有子子曰禹，负罪饮泣争濯磨。行山表木敷五土，大地棋置如星罗。首疏济漯定冀域，导南条水先岷峨。舟车绎络纷水陆，撬檋杂沓周陵阿。支祁夜锁缚奇相，百灵炯炯谁敢诃。九河既道九原涤，支分派析无舛讹。浊水绿字著神怪，穴中金简书蚪蝌。鼎涂百物御魍魉，驱使蛟鳄驯鼋鼍。蠙珠璆琳贡银镂，铅松筱簜浮青柯。土功荒度错昏昼，踆乌八载同掷梭。东渐西被朔南暨，手胼足胝难委蛇。呱呱门内弗暇子，涂山洒泣同湘娥。玄圭载锡干厥蛊，黄龙呈端江之沱。烝民乃粒玉帛会，万国辐辏车书和。厥田惟上中下错，总铚秸粟开输科。淮海惟扬古泽国，昏垫实维东南多。旧传浮山此作镇，崱屴赑屃神鳌驼。或云一拳实中系，其下滚滚洪涛过。或云娲皇炼馀石，巨灵斧劈同切磋。又云蛟龙性险怪，制以镔铁沉诸波。顶露一丈其色黑，平砥如掌无偏颇。由来神物历年久，溯源那复知其他。楚俗纷纷竞淫祀，蛇神牛鬼争媕婀。数掾冷落傍阛阓，空馀盛迹谁摩挲。我来再拜瞻黻冕，俯仰四瞩生悲哦。环廊风吹舞鸭脚，丽牲有石谁刑鹅。山根斑驳苔藓蚀，清泉朝汲唯禅那。吁嗟下土抱微尚，利济无术心某轲。负薪沉璧戴君相，会见注海行江河。缅思禹功缵明德，分阴用惜毋蹉跎。
遥题江阴顾山寺茶花·其一
作者：李必恒
朝代：清
体裁：七言绝句

顾山山寺寺清幽，都胜花开照眼稠。不是祗园清净地，定应署作小红楼。
遥题江阴顾山寺茶花·其二
作者：李必恒
朝代：清
体裁：七言绝句

八宝珠光耀蚌胎，鄂君绣被拥成堆。忽然十里无颜色，袖里中丞锦字来。
饶歌
作者：李必恒
朝代：清

牵马出里门，扈跸边城去。西陲有遗孽，狡脱甚投兔。誓灭此朝食，家室非所顾。附书与六亲，不必念苦辛。天子是主帅，拊循如家人。天子是主帅，士气为之扬。天子是主帅，甲胄生辉光。早夜五十里，有道无兼程。军中米粟多，到处泉流清。昔怨从军苦，今歌从军乐。功成受上赏，图形在麟阁。
京邸与程石门话旧
作者：李必果
朝代：清

犹是长安道，重逢泪满襟。所嗟人事改，非为客愁深。握手无多语，相期独此心。诗名传辇下，不用碎瑶琴。
秋草
作者：李忠鲠
朝代：清

几日蘼芜径尽荒，萧条画出野人庄。绿波空想江南影，青冢先迎塞上凉。千里相思愁细雨，六朝遗恨付斜阳。篱边水曲都如此，何况西风木叶狂。
秋郊暮望
作者：李忠鲠
朝代：清

萧萧黄叶落渔篷，小立官桥怅晚风。堤蓼亦知秋寂寞，一枝留向水边红。
雨夜有怀
作者：李忠鲠
朝代：清

三径云俱黑，高斋镫自青。江湖牵远梦，风雨到空庭。如此凄清夜，何堪阔别径。孤眠不成寐，望断子云亭。
云
作者：李念兹
朝代：清

片片浮云去，愁人正望乡。东风吹送汝，几日到咸阳？
登浮山
作者：李念兹
朝代：清

绝顶凭谁引，苍藤乍可攀。偶然临福地，不信在人间。古洞遥通棹，江光日浸山。东南百战后，登眺泪潺湲。
立春夜感怀
作者：李念兹
朝代：清

闻道花门信，甘州今尚围。城分犹拒战，兵久未成归。刁斗连边动，军书入塞飞。客怀无一可，愁绝盼春晖。
萤
作者：李念兹
朝代：清

不自惭微照，秋宵款款飞。乘阴稍腾上，化腐暂光辉。月暗时依砌，风生乱点衣。时危妨诵读，干死旧书帏。
九曲亭
作者：李念慈
朝代：清

九曲亭犹好，樊山纵马蹄。人经赤壁水，燕带雪堂泥。词赋名空擅，川原草自萋。潘生遗法在，春酿过桥西。
广州除夜
作者：李念慈
朝代：清

屈指残今日，禁愁又一年。已知过少壮，不复惜婵娟。海色连铜柱，江春发木棉。殊方累多口，迢递限山川。
怀张少参商于
作者：李念慈
朝代：清

一官贫剧向商于，万里艰难事簿书。直北家音新得否，山南群盗近何如。秋空剑气张华宅，夜色星文扬子居。稍待西风溪水落，好将佳句付双鱼。
春日庄浪看雪
作者：李念慈
朝代：清

萧萧风雪下千峦，客里相看泪不乾。欲典羊裘沽好酒，却愁明日又春寒。
朱圉山
作者：李念慈
朝代：清

我过朱圉山，山势何缥缈。丹崖卧横纹，十里行未了。寒路风沙集，冰溪清渭绕。鸡犬叫云中，人家出树杪。天寒烟不上，道险壑方窈。移神探古迹，流目瞩去鸟。海内多战斗，河西尚征剿。苦为行迟迟，半是忧悄悄。云开西倾青，日出伏羌晓。问奇怀胼胝，寻幽披萝茑。因爱山中静，人世多纷扰。
松江舟中
作者：李念慈
朝代：清

松江过吴会，一道得安流。旭日轻乌动，和风细草抽。近城先见塔，入市尽通舟。柔橹春衫把，吴娘倚柁楼。
登太华南峰绝顶谒上清宫还出四眺
作者：李念慈
朝代：清

众山祖昆仑，五岳兹雄长。峭壁出青云，巍然俯群象。高标五千仞，三峰石非两。绝群迥独尊，赴天成孤往。窈窕玉女祠，仿佛巨灵掌。竭尽筋力能，驯致青冥上。短衣谒白帝，问源伫仙仗。海云东南生，夕日下林莽。偃仰天池侧，四顾爱森爽。学仙亦荒唐，驰思聊自广。何当营茅茨，洒然遗尘网。
秦驻山观海
作者：李念慈
朝代：清

秦皇并四海，飞剑骋雄略。穷极世上欲，还希神仙药。长城既西筑，骊山亦东作。巩图思万世，民生咸萧索。巨桥那可成，临望心旁礴。辒车载臭腐，驰道空寂寞。徒令鹤上人，大笑入寥廓。
阿坝东山晚眺
作者：李念慈
朝代：清

骑马到松岑，万绿渺无数。况有一片月，挂在西陵树。遥遥陟寒坂，披榛入广雾。乱山何累累，陵谷相回互。黄河自天来，巨波东南注。极目俯大荒，风沙千里暮。海内多战伐，边功竞驰骛。良马千队连，士卒百金募。联营卧冰霜，转输披寒露。杀伤不足论，策名良已误。我来经战地，鬼火照寒素。黄羊走沙碛，饥鹰啄狡兔。连峰接渺茫，落日边风怒。长林振响籁，空阿生深惧。持觞吊往昔，慷慨各相顾。寄语岭上儿，莫唱《丁都护》。
挽任兰生公
作者：李怀永
朝代：清
体裁：联

谁晾局中情，独怜末吏庸愚，竟使驽骀逢伯乐；公归天上去，应念下民昏垫，特从神禹锁支祁。
恭和御制赐朝鲜琉球安南诸国使臣诗
作者：李性源
朝代：清

尧阶春叶报中旬，湛露恩深法宴频。薄海欢欣同玉帛，寰区庆祝竞神人。陪筵每感黄封遍，赐酝那安御手亲。五纪馨香臻八耋，南山北斗总归仁。
乙春大侄来济感赋
作者：李恩祥
朝代：清

池草尚生春，行吟梦不真。空教予有泪，转望汝成人。乡里能安分，亲朋不笑贫。西畴将有事，行矣莫因循。
红豆
作者：李恩祥
朝代：清

小雨霏霏种未迟，春风门外易成枝。祇嫌坐少江南客，惹起相思合寄谁。
观海
作者：李恩祥
朝代：清

到此我方信，江河一勺多。楼通三岛路，日浴五更波。风雨孤帆远，乾坤万象罗。侧闻天使下，且住问鼋鼍。
盱眙杂咏
作者：李恩绶
朝代：清
体裁：七言律诗

张目登临万感生，盱山有客独盱衡。青峰似画装屏障，白水如绳抱县城。今日炊烟苦寥落，昔年寇盗太纵横。北谈盩厔南盱眙，好与乡人辨四声。
一萼红
作者：李恰
朝代：清

诉幽心。积相思几寸，黄叶碧波深。磨迹回旋，轮蹄销歇，天涯绿遍园林。看脱手、新词似弹，触旧题，秋月十分临。虚说笼纱，浪传画壁，五载流阴。听罢楼头晨鼓，笑那知许事，烂漫同斟。剑斫酣余，弦翻误后，更阑星斗沉沉。细检点、酒人无恙，只汪伦、不共醉时吟。待到花钿狼藉，没处追寻。
一萼红·与宋比部周太史夜话
作者：李恰
朝代：清

数更残漏，恁风风雨雨，酿就夜窗寒。痕偶留泥，梦还怯水，春情草草阑珊。算几日、便逢寒食，渐花飞、胡蝶作成团。忙到莺莺，归来燕燕，甚事卿干。一样光阴游戏，有窥墙密约，顾曲偷欢。似醉疑醒，欲嗔成悔，无端兜惹凄酸。只可惜、柳支漂荡，绾西东、遮莫浪栖攀。试问铜盘蜡烬，泪为谁干。
一萼红·中秋题壁
作者：李恰
朝代：清

雨余天，悄晚霞净卷，高涌素轮圆。殿宇森寒，蓬瀛清澈，此意待证群仙。猛回首、关河历历，试默省、归思在秋先。辽海尘沙，金台幻梦，老却游鞭。凝望家山何许，认九疑缥缈，云影联绵。桂蕊簪金，竹枝戛玉，团坐儿女婵娟。可忆否、天涯倦客，吟魂远、飞渡洞庭船。坐久霜华沁骨，瘦枕攲眠。
垂杨·留别周仲坚
作者：李恰
朝代：清

秋风信早，有晚蝉细柳，夕阳烟杪。忽唱将离，算程燕楚关河杳。缘谁丝鬓红尘道，戍笳起、塞鸿凄草。瞬搏沙、只影天涯，剩别肠轮绕。如饮醇醪绝倒，记零露晓窗，夜凉亭沼。半载萍依，东轩风月开愁抱。年华暗换心如捣，猛枨触、襟期蓬岛。待重来、却话巴山，春漫老。